Konsert Naga Kramat bukti ‘X Factor’ Wings
Oleh HANISAH SELAMAT

23 Oktober 2022, 3:14 pm
KUALA LUMPUR – “Ini musim orang gila kuasa, kita hampir bernafas dalam lumpur”.
Itu antara kata-kata penuh makna disampaikan Datuk Awie atau nama lengkapnya, Ahmad Azhar Othman ketika pertengahan Konsert Naga Kramat yang berlangsung di pentas Zepp Kuala Lumpur, malam tadi.
Biar kedengaran lucu hingga disambut derai tawa penonton, hakikatnya terselit sindiran halus untuk diambil peduli pihak berkaitan selain meminta orang ramai beringat menjelang musim Pilihanraya Umum Ke -15 (PRU15) ini.
Memilih Bernafas Dalam Lumpur, Opera Hidup, Romania dan Hukum Karma untuk set kedua, keempat-empat lirik seleksi lagu itu ‘kena’ dengan senario yang berlaku sekarang.
Terdahulu, kumpulan Wings memanaskan pentas bersama Entah Kiri Entah Kanan, Jumpa Hilang dan Lubuk Pusing daripada album ke-10, Naga Kramat yang diangkat sebagai nama konsert kali ini
Seperti dijanjikan, band rock otai tersebut menyempurnakan aksi terakhir di Kuala Lumpur sebelum berehat panjang hingga awal tahun depan dengan lebih 20 dendangan malar segar.

Antara pilihan lain Awang Thrasher, Peronda Jaket Biru, Harapan, Jerangkung Dalam Almari, Taman Rashidah Utama, Bujang Senang dan Ingatkan Dia.
Biar tahun ini menyaksikan Wings naik turun pentas gah, setiap kali muncul pasti tiket laris malah Konsert Naga Kramat menjadi bukti apabila Zepp yang boleh memuatkan 2,500 penonton padat dengan kehadiran Sayap Sayap Wings (kelab peminat).
Peminat yang kerap mengikuti persembahan ‘live’ band yang ditubuhkan sejak 1985 ini sejujurnya sudah dapat membayangkan repertoire persembahan.
Malah celoteh vokalis yang bakal menyambut ulang tahun ke-54 pada 24 November ini juga boleh dijangka, tetapi ada ‘X Factor’ yang membuatkan penonton tertunggu-tunggu kemunculan mereka.
Setiap kali mendominasi pentas seolah-olah Awie dan rakan-rakannya yang terdiri daripada Edrie (gitar), Black (dram), Syam (gitar) dan Edrie Hashim (gitar) punya magis yang membuatkan penonton rasa berbaloi membayar tiket.
Begitupun, ramai mengakui minat terhadap Wings bukan sekadar disebabkan lagu atau persembahan, malah cara menghargai peminat juga membuatkan mereka rasa dekat.
Pada masa sama, Konsert Naga Kramat anjuran MW Mega dan Awie Entertainment terus meletakkan Wings dalam kelas tersendiri, baik dari segi persembahan vokal, permainan muzik, penataan bunyi dan cahaya hingga ke seleksi lagu.
Sementara itu, dalam tempoh dua jam, kumpulan itu turut melayani peminat bersama Dalam Kehadiran Sofea, Opera Hidup, Lipas Kudung, Sekeping Kertas Berharga dan Gemuruh.
Malah mereka turut mengimbas nostalgia lalu mengidolakan band rock barat seperti Loudness dan Scorpions menerusi dendangan lagu Ares’ Lament, He’s a Women, She’s a Man serta Is There Anybody There. – KOSMO! ONLINE


Bapa Dina Nadzir meninggal dunia
Oleh NUR AL-FAIRUZA SYARFA NOR SAIDI

23 Oktober 2022, 3:59 pm
PETALING JAYA – Peserta Gegar Vaganza musim kesembilan (GV9), Dina Nadzir menerima perkhabaran duka apabila bapa kesayangannya meninggal dunia hari ini.
Bapanya, Mohd. Nadzir Gulam, 64, menghembuskan nafas yang terakhir kira-kira pukul 10 pagi tadi di sebuah pusat perubatan di Johor Bahru.
Mickey selaku pengurus Dina mengesahkan perkara tersebut dan memaklumkan bahawa Allahyarham meninggal dunia akibat komplikasi paru-paru.
Menurutnya, Dina bersama-sama ahli keluarga yang lain sempat berada di sisi Allahyarham sebelum beliau menghembuskan nafas yang terakhir.
“Arwah memang mempunyai penyakit kanser. Baru-baru ini, dia dimasukkan ke hospital sejak beberapa hari lalu kerana mengalami kegagalan paru-paru,” ujarnya.
Jenazah akan dikebumikan di Tanah Perkuburan Taman Impian Emas, Johor Bahru sebelum solat Asar pada petang Ahad.

Sehubungan itu,  Dina tidak dapat beraksi pada konsert GV9 malam ini bagi menghormati pemergian ayahandanya dan menguruskan urusan pengebumian.
Dalam pada itu, pelantun lagu Cinta Datang Lagi itu sempat berkongsi dirinya telah melakukan soundcheck atau latihan pada malam Sabtu sebagai persiapan untuk melakukan persembahan di konsert GV9 namun tidak dapat melakukan persembahan pada malam ini.
Sekadar info, pada minggu lalu, Dina berjaya menempatkan diri dengan kedudukan kesembilan dan sepatutnya akan mempersembahkan lagu Januari nyanyian asal Glen Fredly.- KOSMO! ONLINE


Dua bot nelayan Vietnam curi sotong ditahan APMM
Oleh MOHD AZLI ADLAN

23 Oktober 2022, 2:49 pm
KUALA TERENGGANU – Maritim Malaysia (APMM) berjaya menahan dua bot nelayan Vietnam yang disyaki menangkap sotong secara haram di perairan negara semalam.
Kedua-dua bot yang sedang bertambat antara satu sama lain itu ditahan pada kedudukan kira-kira 44.5 batu nautika dari perairan Kuala Terengganu pada pukul 4.30 petang.
Timbalan Pengarah (Operasi) Maritim Terengganu, Ariffin Ghazali berkata, pemeriksaan ke atas kedua-dua bot nelayan asing itu menemukan banyak sotong termasuk yang sedang dijemur untuk dijadikan sotong kering.
“Seramai 12 nelayan Vietnam berusia dalam lingkungan 21 hingga 63 tahun yang merupakan kru dua bot tersebut juga berjaya ditahan.
“Kesemua mereka gagal mengemukakan dokumen pengenalan diri dan permit kerja yang sah,” katanya di sini hari ini.
Ariffin berkata, tekong kedua-dua bot Vietnam itu juga gagal membuktikan mereka memiliki permit kebenaran daripada Jabatan Perikanan untuk menangkap hasil laut di perairan negara.

Tambah beliau, APMM bertindak menyita dua bot, peralatan menangkap ikan, minyak diesel dan hasil laut yang dianggarkan bernilai keseluruhan RM1 juta.
“Kesemua aset yang dirampas tersebut telah ditunda ke Jeti Maritim Terengganu di sini. Kes disiasat mengikut Akta Perikanan 1985 dan Akta Imigresen 1959,” katanya. – KOSMO! ONLINE


Arbolino raih kemenangan ketiga musim ini
Oleh MUHAMMAD HELMEE RAMLI

23 Oktober 2022, 2:56 pm
SEPANG – Pelumba pasukan Marc VDS Racing, Tony Arbolino berjaya membuktikan kemampuannya sebagai antara pelumba terbaik selepas memenangi perlumbaan Moto2 pada Grand Prix (GP) Malaysia di Litar Antarabangsa Sepang (SIC) hari ini.
Dia yang memulakan perlumbaan di petak kedua memastikan kemenangan menjadi miliknya apabila menamatkan aksi 18 pusingan itu menerusi catatan masa 30 minit 25.333 saat (s) menewaskan Alonso Lopez dari pasukan Beta Tools Speed Up di tempat kedua.
Pelumba Itali itu menyuarakan rasa puas hati apabila dapat membuktikan dia antara pelumba terbaik dalam kelas Moto2 selepas perlumbaan di Sepang menjadi kemenangan ketiganya musim ini.
“Dalam kepala saya sepanjang perlumbaan hari ini adalah untuk buktikan kepada semua pihak yang meragui kemampuan saya. Menerusi kemenangan ini, boleh dikatakan saya adalah antara yang terbaik dalam Moto2.
“Dari awal perlumbaan lagi, hanya perkara ini yang menjadi sasaran dan saya gembira kerana dapat melakukannya. Terima kasih kepada pasukan kerana menyediakan jentera terbaik sepanjang minggu ini,” katanya sejurus tamat perlumbaan.
Mengiringi Arbolino dan Lopez di podium adalah pelumba pasukan Aspar, Jake Dixon yang menamatkan perlumbaan di kedudukan ketiga selepas bekerja keras sepanjang saingan berlangsung.

Sementara itu, hasrat pelumba Jepun, Ai Ogura dari pasukan Idemitsu Honda Team Asia untuk melebarkan kedudukan dalam senarai kejuaraan dunia tidak tertunai apabila dia terjatuh pada pusingan terakhir perlumbaan.
Justeru, pencabar terdekatnya dari pasukan Red Bull KTM, Augusto Fernandez yang menamatkan perlumbaan hari ini di kedudukan memintas kedudukan Ogura sebagai pendahulu kejuaraan dengan perbezaan 9.5 mata selepas mengumpul 251.5 mata. – KOSMO! ONLINE


Kenaikan OPR: Hutang meningkat, ramai terpaksa ikat perut
Oleh JAMLIAH ABDULLAH

23 Oktober 2022, 3:02 pm
ALOR SETAR – Persatuan Pengguna Kedah (Cake) membantah kenaikan kadar dasar semalaman (OPR) kali keempat yang dijangka berlaku pada bulan depan.
Presidennya, Mohamad Yusrizal Yusoff berkata, pihaknya sudah mula menerima aduan pengguna terutama dalam kalangan M40 termasuk penjawat awam yang mengeluh komitmen kewangan masing-masing yang meningkat.
“Kita tengok selepas pandemik, OPR ini berada pada paras 1.75 peratus dan kemudian pada 2022 ini sudah berlaku tiga kenaikan dengan setiap kali kenaikan 0.25 peratus. Ini membebankan pengguna.
“Pada Mei dan Julai lepas mungkin pengguna belum merasai kenaikan tersebut tetapi ketika ini sudah ada yang rasa terjejas kerana ansuran rumah mereka misalannya semakin bertambah kalau dahulu naik RM50 hari ini sudah RM150. Kita dengar OPR ini akan naik lagi untuk kali keempat November ini, Jadi Cake membantah sekeras-kerasnya,” katanya pada sidang akhbar di sini hari ini.
Baru-baru ini, beberapa firma penyelidikan termasuk MIDF Research meramalkan Bank Negara Malaysia (BNM) akan menaikkan OPR buat kali keempat tahun ini sebanyak 25 mata asas lagi pada November ini berikutan Indeks Harta Pengguna (IHP) teras yang kukuh pada September lepas.
HSBC Global Research turut menjangkakan BNM menaikkan OPR sehingga 3.50 peratus termasuk kenaikan 25 mata asas lagi yang akan diputuskan semasa mesyuarat MPC BNM pada November ini yang sekali gus menyaksikan OPR 2.75 peratus menjelang hujung tahun.

BNM menaikkan OPR pada Mei dan Julai lepas masing-masing sebanyak 25 mata asas kepada 2.25 peratus dan seterusnya pada bulan lepas sebanyak 25 mata asas kepada 2.50 peratus.
Mohd Yusrizal berkata, penambahan ansuran pinjaman ekoran kenaikan OPR itu juga bukan sahaja  menyebabkan kedayaupayaan pengguna untuk memiliki rumah semakin rendah tetapi memberi impak kepada kos sara hidup yang semakin meningkat.
“Ketika ini kenaikan kos sara hidup semakin meningkat. Kalau ansuran rumah bertambah jadi yang menyewa rumah, kadarnya tentu akan naik juga. Hari ini kita amat terkesan dengan kenaikan harga barang.
“Pengguna hari ini terpaksa mencari jalan untuk bayar hutang sahaja setiap bulan kerana baki gaji semakin berkurangan. Jadi rasa-rasanya cukuplah tiga kenaikan ini, ada pengguna tinggal baki RM150 sebulan selepas bayar hutang. Bukan perbelanjaan mereka berjaya dikecilkan tetapi nak belanja pun tak cukup untuk anak-anak sekolah lagi. Banyak terpaksa ikat perut,” katanya.
Sehubungan itu, katanya, Cake akan menghantar satu memorandum kepada BNM pada 28 Oktober ini sebagai membantah kenaikan OPR yang berterusan itu.
“Saya akan turun sendiri bertemu dengan Gabenor Bank Negara dan akan bincang hal ini. BNM menjelaskan kenaikan OPR ini untuk mendidik pengguna tetapi carilah jalan lain untuk mendidik dalam keadaan kos sara hidup rakyat yang meningkat.
“Kita percaya terdapat banyak pakar ekonomi yang boleh berbincang untuk mencari jalan lain selain menaikkan OPR secara berterusan sehingga membebankan pengguna,” katanya. – KOSMO! ONLINE


Sukarelawan polis cedera ditembak semasa menunggang motosikal
Oleh ROSLIZA MOHAMED dan ROHANA MOHD. NAWI

23 Oktober 2022, 2:14 pm
KOTA BHARU – Seorang anggota Sukarelawan Simpanan Polis Diraja Malaysia yang berpangkat koperal cedera di dada kanannya selepas dipercayai ditembak semasa sedang menunggang motosikal ke sebuah kedai nasi lemak di tepi Jalan Aur Duri, Kampung Seberang dekat Salor di sini malam tadi.
Mangsa, Kamarul Fadzreen Kamaruzaman, 30, sempat menghubungi rakan sekerjanya untuk meminta bantuan sebelum memaklumkan kepada pemilik kedai nasi lemak supaya menghubungi talian kecemasan.
Ketua Polis Kelantan, Datuk Muhamad Zaki Harun berkata, polis menerima panggilan telefon dari Hospital Pasir Mas kira-kira pukul 11.30 malam yang memaklumkan seorang lelaki cedera akibat terkena tembakan.
Menurutnya, siasatan mendapati, mangsa dipercayai ditembak kira-kira 10.30 malam dan insiden itu menyebabkan lelaki itu cedera pada bahagian paru-paru kanan.
“Mangsa telah dibawa ke Hospital Pasir Mas sebelum dipindahkan ke Hospital Raja Perempuan Zainab II (HRPZ II) di sini untuk rawatan lanjut, namun berada dalam keadaan stabil dan sedang ditidurkan ketika ini.
“Susulan daripada kejadian itu, polis telah menahan seorang suspek lelaki berusia 35 tahun bagi membantu siasatan,” katanya dalam satu kenyataan di sini hari ini.

Menurut Muhamad Zaki, motif kejadian masih dalam siasatan dan kes disiasat mengikut Seksyen 307 Kanun Keseksaan.
Sementara itu, ibu mangsa, Fadzliza Ilias, 53, berkata, anaknya yang juga merupakan Ahli Jawatankuasa Pemuda UMNO Bahagian Ketereh memaklumkan mahu keluar untuk bertemu rakannya di kedai nasi lemak tersebut kira-kira pukul 10.15 malam.
Menurutnya, selepas sejam Kamarul Fadzreen keluar, bapanya, Kamaruzaman Latif, 59, menerima panggilan beberapa kali daripada rakan mangsa sebelum memaklumkan mengenai kejadian itu.
“Saya terkejut dan terus bergegas ke Hospital Pasir Mas. Pihak hospital memaklumkan Kamarul Fadzreen ditembak di bahagian dadanya dan ketika itu dia sudah tidak sedarkan diri,” katanya ketika dihubungi Kosmo! hari ini.
Ujar Fadzliza, Kamarul Fadzreen selesai menjalani pembedahan membuang peluru di dada kira-kira pukul 7 pagi tadi dan keadaannya kini semakin stabil.
Tambahnya, dia tidak mengetahui punca sebenar kejadian yang menimpa anaknya dan menyerahkan kepada polis untuk menjalankan siasatan lanjut. – KOSMO! ONLINE


Boris Johnson, Rishi Sunak adakan pertemuan empat mata
Oleh KOSMO!

23 Oktober 2022, 2:30 pm
LONDON – Seteru dalam Parti Konservatif, Boris Johnson dan Rishi Sunak mengadakan pertemuan empat mata lewat malam semalam bagi berbincang untuk mencapai persetujuan melantik salah seorang sebagai Perdana Menteri Britain yang baharu, lapor akhbar The Sun.
Perbincangan itu dilakukan selepas Johnson bergegas pulang dari percutiannya di Caribbean  dan mendakwa beliau mendapat 100 sokongan ahli Parlimen Tory atau Parti Konservatif, cukup untuk membuatkannya tercalon dalam pemilihan kepimpinan.
Ketika perbincangan antara mantan Perdana Menteri Britain dan bekas Canselor Kewangan itu berlangsung, seorang ahli Parlimen, Priti Patel berkata, Johnson merupakan individu yang layak memimpin Britain.
Namun, Sunak menerima sokongan kuat daripada nama-nama besar dalam Parti Konservatif termasuk Kemi Badenoch, yang berkata, beliau adalah pemimpin hebat ketika tempoh krisis.
Bagaimanapun, ahli-ahli Parlimen bimbang ‘perang sivil’ akan berlaku sekiranya kedua-dua pemimpin itu gagal mencapai persetujuan.
“Kedua-dua mereka perlu mengetepikan ego dan mencapai persetujuan untuk kepentingan parti,” kata Setiausaha Pertahanan, Ben Wallace.

Kedua-dua Johnson dan Sunak belum mengumumkan secara rasmi akan bertanding untuk merebut jawatan sebagai Perdana Menteri.
Namun, mereka cuba berunding untuk melihat sama ada dapat mencapai persetujuan demi kepentingan parti. Sekiranya gagal, kedua-duanya dijangka bertanding untuk merebut jawatan tersebut. – Agensi


‘Abang nak coli awak’ – Baby Shima dedah kemiangan lelaki berkopiah
Oleh MOHD. HAIKAL ISA

23 Oktober 2022, 3:01 pm
PETALING JAYA – Penyanyi dangdut sensasi, Baby Shima membuat pendedahan dirinya diganggu lelaki berkopiah ‘bertopengkan agama’ dengan ayat-ayat lucah melampau.
Shima atau nama lengkapnya, Nor Ashima Ramli, 30, menerusi Instagram dengan berani dan tanpa teragak-agak mendedahkan untaian direct message (dm) diterimanya daripada seorang lelaki berimej Islamik.
“Abang nak coli awak. Hari-hari pakai baju dalam. Kita jual semua pakaian dalam wanita. Minta semua perempuan Melayu pakai seksi,” demikian antara mesej lucah diterima pelantun lagu Pura-Pura Bujang itu menerusi dm Instagram.
Barangkali hilang sabar dan berang dengan perbuatan melampaui batas lelaki itu, Shima memberi peringatan menerusi hantaran status terbabit bahawa jangan bersikap munafik demi melempiaskan nafsu serakah.
“Instagram abang penuh dengan ceramah baik-baik. Alhamdulillah, tapi di sebaliknya, masya-Allah orangnya munafik.
“Nanti dah ‘kantoi’, bagi alasan diri kena hack (godam). Okey itu perkara biasa. Tiba-tiba, saya rasa nak nyanyi (lirik) lagu Zizi Kirana ‘hati hitam boleh tutup dengan jubah’ (berjudul Eh).

“Ramainya orang munafik zaman sekarang ini,” coret penyanyi kelahiran Johor Bahru itu dalam satu hantaran Instagram.
Menerusi hantaran terbabit, Shima turut berkongsi tangkap layar mesej-mesej lucah keterlaluan yang dihantar lelaki berkopiah itu termasuklah hasratnya mengajak Shima menonton filem lucah (porn) bersama-sama.
Terdahulu, Shima pernah membongkar perbuatan keterlaluan lelaki dalam media sosial termasuk daripada golongan pelajar sekolah sehingga ada mengajak dirinya melakukan hubungan seks luar nikah selain ramai netizen mencerca dirinya perkara tersebut terjadi adalah disebabkan imej seksinya yang kadang-kadang ‘terlalu mengundang’. – KOSMO! ONLINE


Syarikat Russia tawar pengalaman dikebumikan hidup-hidup
Oleh KOSMO!

23 Oktober 2022, 3:00 pm
MOSCOW – Sebuah syarikat di Russia menawarkan khidmat kepada pelanggan untuk mengambil bahagian dalam acara ‘pengebumian’ mereka sendiri dan merasai pengalaman dikebumikan hidup-hidup dengan bayaran AS$57,000 (RM270,066), lapor akhbar New York Post semalam.
Pengasas syarikat tersebut, Yakaterina Preobrazhenskaya mengumumkan tawaran itu awal minggu ini untuk membantu para pelanggannya menzahirkan ‘kebolehan psikik’ bagi menangani ‘ketakutan dan kebimbangan’ selepas pengebumian.
Ketika berkongsi mengenai tawaran itu dalam satu hantaran di Instagram, Preobrazhenskaya menyifatkan ia sebagai satu ‘simbol sebenar dengan berjuang untuk diri sendiri dan masa depan yang bahagia’.
Dua pakej telah ditawarkan kepada pelanggan termasuk ‘pengebumian online’ yang berharga AS$15,000 (RM71,070) sebagai ‘terapi tekanan untuk ketakutan dan kebimbangan’, dan ‘pengebumian penuh’ dengan menguburkan pelanggan sehingga satu jam.
Bagi pelanggan yang membiayai pakej ‘pengebumian penuh’, mereka turut disertakan dengan upacara keagamaan menyeluruh dan ‘kebangkitan semula’ yang sepatutnya memperbaharui ‘keinginan mereka untuk hidup’. – Agensi


EPL: Casemiro selamatkan maruah Man. United
Oleh KOSMO!

23 Oktober 2022, 3:04 pm
LONDON – Casemiro akhirnya membuka jaringan bersama Manchester United dan gol yang dihasilkannya beri makna cukup besar buat Red Devils untuk mengikat Chelsea 1-1 di Stamford Bridge, awal pagi tadi.
Chelsea terlebih dulu berada di depan menerusi Jorginho dan Man. United hampir terima kekalahan keempat musim ini sebelum Casemiro muncul wira, meledak gol penyamaan pada masa kecederaan babak kedua.
Pengendali Man. United, Erik ten Hag akui tonggak dari Brazil itu makin menunjukkan peningkatan dan menyifatkan jaringan itu mampu beri keyakinan untuk bantu pasukan raih keputusan lebih baik pada aksi seterusnya.
“Dari satu ke satu perlawanan Casemiro makin berkembang hingga mampu menghadirkan gol penyamaan buat kami. Sudah pasti gol penting ini akan beri keyakinan kepadanya dan pasukan.
“Dengan kehadirannya dalam pasukan, anda semua boleh lihat betapa pentingnya sumbangan Casemiro buat pasukan. Prestasinya cukup baik dan mampu menyesuaikan diri dengan intensiti Liga Perdana Inggeris.
“Dengan apa yang dia tunjukkan, saya begitu yakin dia akan bertambah baik pada masa akan datang,” kata Ten Hag.

Keputusan itu masih lagi beri kelebihan buat The Blues untuk mempertahankan tempat keempat dan Ten Hag turut akui Red Devils seakan cukup bertuah untuk membawa pulang satu mata.
“Saya mungkin lebih kecewa jika gagal dapatkan mata kerana kami sebenarnya tidak berhak. Pada akhirnya ia menjadi minggu yang sukar buat kami untuk mendapatkan mata,” tambahnya lagi. – AGENSI


Damok terlepas kutipan mata di Sepang
Oleh MUHAMMAD RIDUAN MOHD HANAFIAH

23 Oktober 2022, 2:48 pm
SEPANG – Pelumba berbakat negara, Syarifuddin Azman mengakui jentera yang kurang ‘padu’ terutama di laluan lurus meragut peluangnya untuk mengutip mata ketika turun beraksi dalam saingan kelas Moto3 di Grand Prix (GP) Malaysia hari ini.
Pelumba berusia 21 tahun tersebut yang memulakan saingan di petak ke-21 tampil dengan tunggangan cukup baik apabila berada di kelompok 15 pada awal perlumbaan di Litar Antarabangsa Sepang (SIC).
Namun, usaha Damok untuk mengutip mata tidak kesampaian apabila dia mengakhiri perlumbaan tempat ke-16 selepas dipintas pelumba Red Bull KTM Tech3, Andrian Fernandez di penghujung perlumbaan.
“Pertama sekali syukur Alhamdulilah kerana saya berjaya tamatkan dengan perlumbaan cukup baik. Pada awal perlumbaan saya berada di kelompok 15 terbaik.
“Bagaimanapun, kedudukan tersebut tidak bertahan lama, kerana sukar untuk saya mengejar kembali Fernandez kerana seperti kita tahun KTM mempunyai kelebihan di laluan lurus.
“Saya cuba memintas mereka hanya di selekoh dan ketika di laluan lurus saya banyak kehilangan masa di situ. Saya cuba menutup ruang tetapi sukar. Apapun, terima kasih kepada penonton yang hadir ke Sepang memberi sokongan kepada saya dan saya dengar jeritan mereka,” katanya di sini semalam.

Selepas berakhir perlumbaan di Sepang, Damok akan memberi tumpuan kepada saingan JuniorGP yang kini berbaki satu pusingan sahaja lagi.
Damok sudah mengumpul 110 mata untuk berada di tangga keempat keseluruhan dan masih berpeluang untuk menamatkan saingan sekurang-kurangnya di tempat kedua pada perlumbaan kemuncak di Valencia, hujung bulan ini.
Pelumba Britain, John McPhee (Sterilgarda Husqvarna Max) yang memulakan saingan di petak ke-22 melakukan kejutan apabila menjuarai perlumbaan tersebut sekali gus meraikan kemenangan pertamanya dalam tempoh dua tahun.
Kali terakhir McPhee meraih kemenangan pada Moto3 pada September 2022 di Misano, Itali. Pelumba Jepun, Ayumu Sasaki yang juga merupakan rakan sepasukan McPhee tempat kedua dan pelumba Gaviota GASGAS Aspar, Sergio Garcia melengkapkan podium tempat ketiga. – KOSMO! ONLINE


EPL: Pemain ‘tiada otak’ – Klopp
Oleh KOSMO!

23 Oktober 2022, 3:08 pm
NOTTINGHAM – Pengendali Liverpool, Jurgen Klopp dihimpit rasa bingung apabila melihat prestasi bawah par yang dipamerkan anak buahnya ketika tewas 1-0 kepada pasukan tercorot, Nottingham Forest, semalam.
Perkiraan atas kertas dan peratusan penguasaan bola jelas berpihak kepada The Reds untuk mencatatkan kemenangan ketiga berturut-turut sebaliknya keputusan itu menjadikan Klopp mula hilang idea untuk berikan alasan.
Tonggak pertahanan, Virgil van Dijk menjadi antara pemain yang begitu mengecewakan kerana melepaskan beberapa peluang terbaik untuk mematikan perjuangan Nottingham Forest.
“Daripada segi prestasi, saya boleh jelaskan namun jujurnya saya hilang idea jika ia tentang keputusan. Saya tidak pernah lihat terdapat empat atau lima pemain yang ‘tiada otak’ kerana gagal menyempurnakan peluang dan mematikan perjuangan pasukan lawan,” katanya.
Selepas dihimpit masalah kecederaan, pada perlawanan ini menyaksikan Klopp terpaksa menyisihkan Thiago Alcantara kerana berlaku jangkitan di bahagian telinga manakala Darwin Nunez tidak berada pada tahap kecergasan terbaik.
Kekalahan ketiga Liverpool musim ini menyaksikan The Reds sekadar menghuni tangga ketujuh Liga Perdana Inggeris, sekadar raih 16 mata daripada 11 perlawanan awal.

“Kami terpaksa melakukan perubahan di saat akhir namun keputusan ini jadi tamparan kepada kami dan saya tidak tahu kenapa kami boleh tewas dalam perlawanan ini,” ujarnya. – AGENSI


Britain, Australia mahu bina stesen janakuasa elektrik di angkasa lepas
Oleh KOSMO!

24 Oktober 2022, 9:00 pm
LONDON – Kerajaan Britain dan Australia dilaporkan sedang mengadakan perbincangan untuk membina sebuah stesen janakuasa di angkasa lepas sebagai usaha mencegah krisis tenaga akibat perang  Russia-Ukraine daripada berulang, lapor akhbar Daily Star semalam.
Stesen janakuasa tersebut diharap dapat mengumpul cahaya matahari dan menukarnya menjadi kuasa serta memancarkan ke Bumi untuk disalurkan ke Grid Nasional.
“Ini bermaksud kedua-dua negara tidak lagi dikawal oleh negara yang menyediakan perkhidmatan tenaga (Russia).
“Dengan keupayaan menjana sendiri tenaga, Britain dan Australia dapat menggunakan rangkaian bekalan elektrik untuk menentukan harga tenaga mereka kepada pengguna,” kata Jurutera Australia yang berpangkalan di London, James Bunn.
Kedua-dua kerajaan dilaporkan membincangkan pelan tersebut bersama syarikat perunding antarabangsa, Frazer-Nash.
Sekiranya skim tersebut mendapat kelulusan, ia akan membantu London dan Canberra mencapai sasaran pelepasan sifar karbon. – Agensi


Lelaki meninggal dunia selepas bergaduh
Oleh WAT KAMAL ABAS

24 Oktober 2022, 11:19 pm
PARIT BUNTAR – Seorang lelaki meninggal dunia selepas terbabit dalam satu pergaduhan dengan seorang individu yang dikenalinya di Kampung Parit Tok Ngah Tanjung Piandang di sini kira -kira pukul 5 petang hari ini.
Pemangku Ketua Polis Daerah Kerian, Deputi Superintendan Hudri Mohd. Arshad berkata, pihaknya segera bergegas ke lokasi kejadian sebaik sahaja mendapat maklumat mengenai perkara tersebut.
“Mangsa dikatakan rebah dan tidak sedarkan diri berhampiran motosikal miliknya setelah pergaduhannya dengan seorang lelaki yang berusia 40-an dileraikan. Polis juga telah berjaya menahan suspek yang juga penduduk tempatan di situ,” katanya kepada pemberita hari ini.
Menurutnya, berdasarkan siasatan awal, terdapat empat orang saksi di lokasi kejadian yang meleraikan pergaduhan antara mangsa dan suspek.
“Selepas dileraikan, mangsa berjalan ke arah motosikalnya namun rebah dan tidak sedarkan diri. Setakat ini, polis juga tidak menemukan sebarang senjata tumpul atau tajam di kawasan kejadian dan punca kematian masih dalam siasatan,” katanya.
Mayat mangsa telah dibawa ke Hospital Ipoh untuk proses bedah siasat dan pihak polis masih meneruskan siasatan bagi mengetahui punca kejadian.

Kes disiasat di bawah Seksyen 302 Kanun Keseksaan. – KOSMO! ONLINE


Warga emas maut tercampak nahas di Port Dickson
Oleh NOR SHAFAWATI YUP

24 Oktober 2022, 9:21 pm
PORT DICKSON – Seorang wanita warga emas maut selepas tercampak daripada motosikal ditungganginya dalam kemalangan dengan sebuah kereta jenis Proton Saga di Kilometer 8.1 Jalan Seremban di sini petang tadi.
Ketua Polis Daerah Port Dickson, Superintendan Aidi Sham Mohamed berkata, dalam kejadian pada pukul 4.15 petang itu, mangsa, Lee Boon Eng, 74, yang menunggang motosikal Honda Waze cedera parah dan meninggal dunia di tempat kejadian.
“Nahas dipercayai berlaku apabila mangsa mengubah laluan dari lorong kiri ke kanan dan pemandu kereta tidak sempat mengelak lalu melanggar bahagian sisi kanan motosikal tersebut,” katanya dalam kenyataan hari ini.
Aidi Sham berkata, penunggang motosikal tercampak atas jalan raya manakala pemandu kereta selamat. Pemandu tersebut hadir ke Balai Polis Trafik untuk siasatan lanjut,” katanya.
Kes disiasat di bawah Seksyen 41(1) Akta Pengangkutan Jalan 1987. – KOSMO! ONLINE


Wanita mengamuk jiran sesuka hati potong rambut adik
Oleh KOSMO!

24 Oktober 2022, 9:35 pm
JAKARTA – Seorang wanita di Indonesia mengamuk selepas mendapati jirannya memotong rambut adiknya tanpa kebenaran sehingga membuatkan kanak-kanak itu dibuli rakan-rakan, lapor laman berita Berita Hits hari ini.
Berdasarkan video yang dikongsikan di laman Instagram, wanita tersebut dilihat memarahi seorang warga emas iaitu jiran yang memotong rambut adiknya.
Melihatkan keadaan rambut adiknya, wanita tersebut berasa marah kerana ibu mereka juga tidak menyukai kejadian itu.
“Mempunyai jiran yang sesuka hati memotong rambut anak orang tanpa keizinan,” demikian menurut keterangan pada video yang dimuat naik.
Wanita tersebut dilihat amat marah, namun jirannya dalam keadaan bersahaja meminta maaf atas perbuatannya.
“Berasa amat kesal dan sakit hati selepas lihat rambut adik saya dipotong pada awalnya. Buat pengetahuan, saya telah bawa dia ke salun kerana keadaan rambut itu pada awalnya amat teruk,” kata wanita tersebut.

Tambah wanita berkenaan, adiknya masih menangis walaupun rambutnya telah dirapikan di salun.
Kanak-kanak itu juga dikatakan menjadi mangsa buli rakan-rakannya yang mengejek rambutnya seperti patung dalam siri Netflix popular, Squid Game.
Video itu menjadi tular dan menerima pelbagai komen.
“Salah jirannya. Kenapa sesuka hati potong rambut, sepatutnya minta izin dahulu. Kenapa dia potong rambut (kanak-kanak tersebut), apa masalah dia?” kata seorang netizen.
“Kasihan kanak-kanak itu dia boleh jadi trauma,” kata seorang lagi netizen. – Agensi


Rishi Sunak ganti Liz Truss sebagai Perdana Menteri Britain
Oleh KOSMO!

24 Oktober 2022, 9:41 pm
LONDON – Rishi Sunak diumumkan bakal menjadi Perdana Menteri Britain yang baharu selepas pesaingnya, Penny Mordaunt menarik diri pada saat-saat akhir sebelum proses pencalonan ditutup bagi pertarungan pemilihan kepimpinan Parti Konservatif, lapor Badan Penyiaran Britain (BBC) hari ini.
Bekas canselor itu mendapat sokongan kukuh daripada lebih separuh anggota Parlimen Tory atau Parti Konservatif ketika Mordaunt bergelut untuk mendapatkan 100 sokongan bagi melayakkannya tercalon.
Mordaunt menerusi kenyataan di Twitter berkata, beliau berbangga kerana menjalankan kempen bagi pencalonan tersebut, namun Sunak menerima sokongan penuh daripadanya.
“Kita kini telah memilih Perdana Menteri yang seterusnya. Keputusan ini merupakan sesuatu yang bersejarah dan sekali lagi, ia menunjukkan kepelbagaian serta bakat parti ini.
“Rishi memiliki sokongan penuh daripada saya,” kata Mordaunt.
Sementara itu, ketika mengumumkan hanya seorang calon yang mendapat sokongan 100 anggota Parlimen, Pengerusi Jawatankuasa 1922, Graham Brady mengesahkan bahawa pemimpin baharu Parti Konservatif ialah Sunak.

Beliau yang berada di tempat kedua ketika menentang bekas Perdana Menteri, Liz Truss semasa musim panas lepas, mendapat pencalonan pada hujung minggu lalu daripada ahli Parlimen sayap kanan
Sunak, 42, akan menjadi Perdana Menteri Britain pertama yang berasal dari Benua Asia serta beragama Hindu, selain yang termuda dalam tempoh lebih satu abad.
Sunak pertama kali diundi sebagai anggota Parlimen pada 2015 dan mengambil masa selama dua tahun berada di barisan belakang ketika isu Brexit mendominasi agenda politik Britain.
Beliau meraih populariti ketika minggu-minggu awal pandemik selepas mengumumkan pelan sokongan kukuh untuk rakyat yang tidak dapat bekerja ketika perintah berkurung. – Agensi


Suami isteri nyaris maut, kereta terbabas jatuh gaung
Oleh ASLIZA MUSA

24 Oktober 2022, 11:35 pm
TAPAH – Suami isteri nyaris maut apabila kereta dinaiki mereka terbabas dan jatuh ke dalam gaung sedalam 20 meter di Batu 7, Jalan Tapah-Cameron Highlands di sini hari ini.
Ketua Polis Daerah Tapah, Superintendan Wan Azharuddin Wan Ismail berkata, kejadian sekitar pukul 8 malam membabitkan kereta jenis Proton Saga yang dalam perjalanan turun dari Cameron Highlands ke Shah Alam.
Katanya, semasa melalui lokasi kejadian, kereta berkenaan hilang kawalan dan terbabas sendiri masuk ke dalam gaung.
“Akibat kemalangan itu, wanita yang duduk di bahagian penumpang hadapan terseliuh tangan kanan manakala suaminya tidak cedera.
“Kemalangan berlaku di laluan selekoh dan basah. Kenderaan terlibat mengalami kerosakan di pelbagai bahagian.
“Siasatan kes dijalankan mengikut Peraturan 10 Kaedah-Kaedah Lalu lintas Jalan 1959 (Rule 10 LN 166/59),” katanya ketika dihubungi di sini hari ini. – KOSMO! ONLINE


Wanita miliki dua pusat akibat ‘sindrom kembar hilang’
Oleh KOSMO!

24 Oktober 2022, 8:30 pm
DUBLIN – Seorang wanita mendedahkan bahawa doktornya percaya dia ‘mungkin menyerap kembarnya ketika dalam kandungan’ selepas dilahirkan dengan dua pusat, lapor laman berita LadBible.
Jenny dari Wicklow, Ireland mendedahkan pengalamannya memiliki dua pusat setelah muncul dalam rancangan televisyen, The Graham Norton Show pada Jumaat lalu.
“Saya mempunyai dua pusat dan menggunakan kelebihan ini untuk mendapatkan minuman percuma. Doktor fikir saya telah menyerap kembar saya dalam kandungan,” kata Jenny.
Keadaan luar biasa itu yang dipanggil ‘sindrom kembar hilang’ adalah sejenis keguguran yang berlaku apabila embrio berhenti berkembang dan tisunya diserap oleh ibu atau embrio lain yang masih hidup.
Ia boleh berlaku sebelum kandungan mencecah usia 12 minggu. Oleh itu, sebelum imbasan ultrasound pertama, ibu bapa dan doktor tidak pernah menyedari bahawa terdapat dua embrio.
Jenny menambah bahawa pada satu sambutan hari lahirnya, dia menerima minuman percuma ‘sepanjang malam’ kerana menunjukkan pusatnya kepada seorang kakitangan yang mempunyai fobia terhadap  pusat.

“Saya menunjukkannya kepadanya dan dia benar-benar ketakutan dan mula menangis. Mereka kemudian memberi saya minuman percuma sepanjang malam,” jelas Jenny. – Agensi


Buruh binaan maut, dua cedera kemalangan
Oleh NIK NUR IZZATUL HAZWANI NIK ADNAN

24 Oktober 2022, 8:27 pm
DUNGUN – Seorang buruh binaan maut manakala dua lagi cedera dalam kemalangan melibatkan tiga buah kenderaan di Kilometer 76, Jalan Jerangau-Jabor berhampiran Bukit Besi di sini hari ini.
Dalam kejadian kira-kira pukul 2.15 petang itu, Ahmad Basri Muhammad, 32, dari Rantau Panjang, Kelantan meninggal dunia akibat kecederaan parah di bahagian kepala.
Ketua Polis Daerah Dungun Superintendan Baharudin Abdullah berkata, nahas tersebut melibatkan Honda Accord, kenderaan pelbagai guna (MPV), Perodua Alza dan kenderaan pacuan empat roda jenis Nissan Frontier.
“Siasatan awal mendapati kejadian dipercayai berlaku apabila kereta Honda Accord dipandu rakan mangsa yang berusia 41 tahun dari arah Jabor tiba-tiba hilang kawalan sebelum terbabas memasuki laluan bertentangan.
“Sebuah kenderaan Perodua Alza berada di laluan bertentangan dalam perjalanan ke arah Bukit Besi tidak sempat mengelak lalu merempuh kenderaan dinaiki mangsa,” katanya ketika dihubungi Kosmo! di sini hari ini.
Baharudin berkata, tidak lama kemudian tiba sebuah lagi kenderaan pacuan empat roda, Nissan Frontier sebelum melanggar bahagian belakang kenderaan Perodua Alza pula.

Tambah beliau, impak pelanggaran itu menyebabkan Ahmad Basri maut di lokasi kejadian manakala rakannya yang memandu cedera pada bahagian perut dan bahu kiri.
“Pemandu kenderaan Perodua Alza iaitu seorang lelaki berusia 56 tahun berasal dari Kampung Pak Katak, Kuala Terengganu juga cedera pada bahagian perut,” katanya.
Baharudin berkata, mayat Ahmad Basri telah dihantar ke Unit Forensik Hospital Dungun di sini untuk tindakan lanjut manakala dua mangsa yang cedera pula menerima rawatan di hospital sama. – KOSMO! ONLINE


Qariah Malaysia johan tilawah al-Quran MTHQA ke-62
Oleh HARRITH HISHAM

24 Oktober 2022, 10:41 pm
KUALA LUMPUR – Qariah Malaysia, Sofizah Mousin muncul juara bagi kategori wanita pada Majlis Tilawah dan Menghafaz al-Quran Peringkat Antarabangsa (MTHQA) ke-62 dengan catatan markah 89.66 peratus.
Bagi kategori lelaki, qari dari Bahrain iaitu Mohamed Sameer Mohamed Magahed berjaya menjadi johan dengan rekod markah 93.33 peratus.
Kedua-dua pemenang tempat pertama itu membawa pulang hadiah berupa piala dan sijil penghargaan beserta wang tunai.
Penyampaian hadiah tersebut telah disempurnakan dengan perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah.
Turut hadir, Perdana Menteri, Datuk Seri Ismail Sabri Yaakob dan Menteri di Jabatan Perdana Menteri (Hal Ehwal Agama), Datuk Idris Ahmad.
MTHQA ke-62 menampilkan 36 peserta daripada 28 buah negara meliputi 24 qari (lelaki) dan 12 qariah (wanita).

Acara berprestij itu yang diadakan selama enam hari bermula 19 Oktober lalu hanya melibatkan kategori tilawah al-Quran yang diadakan di Dewan Pleno, Pusat Konvensyen Kuala Lumpur (KLCC). – KOSMO! ONLINE


Remaja maut motosikal rempuh Toyota Camry
Oleh NOR AINNA HAMZAH

24 Oktober 2022, 9:12 pm
KUALA PILAH – Seorang remaja berusia 17 tahun maut selepas motosikal yang ditunggang terbabit dalam kemalangan di Kilometer 4, Jalan Tanjung Ipoh-Seri Menanti, di sini petang tadi.
Ketua Polis Daerah Kuala Pilah, Superintendan Amran Mohd. Ghani berkata, dalam kejadian pukul 3.30 petang itu, mangsa menunggang motosikal jenis Yamaha Y15Z.
Menurut beliau, siasatan awal mendapati kemalangan berlaku apabila sebuah kereta jenis Toyota Camry dalam perjalanan dari Kuala Pilah menghala ke Seri Menanti berhenti di bahu jalan untuk membelok ke kanan kerana ingin berpatah balik ke arah Kuala Pilah.
“Setelah didapati selamat, kenderaan tersebut membelok ke kanan sebelum datang sebuah motosikal yang ditunggang mangsa.
“Si mati tidak sempat mengelak lalu melanggar bahagian kanan kenderaan tersebut,” katanya dalam satu kenyataan hari ini.
Amran memberitahu, akibat kemalangan itu, mangsa cedera parah pada kepala dan disahkan meninggal dunia ketika menerima rawatan di Hospital Tuanku Ampuan Najihah (HTAN). Pemandu kereta pula tidak cedera.

Kes disiasat di bawah Seksyen 41(1) Akta Pengangkutan Jalan 1987. – KOSMO! ONLINE


Amaran ribut petir di 9 negeri malam ini
Oleh KOSMO!

24 Oktober 2022, 7:40 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat melibatkan sembilan buah negeri sehingga 10 malam ini.
MetMalaysia dalam satu hantaran berkata, cuaca buruk tersebut dijangkakan melanda Perak, Pahang, Selangor, Negeri Sembilan, Melaka, Johor, Sabah, Sarawak dan Wilayah Persekutuan Labuan.
“Hujan lebat dijangka berlaku di Perak meliputi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim manakala Pahang melibatkan Tanah Tinggi Cameron, Lipis, Raub, Bentong, Temerloh, Maran, Bera dan Rompin.
“Sementara itu di Selangor kawasan terlibat adalah di Sabak Bernam, Kuala Selangor, Hulu Selangor, Gombak dan Hulu Langat dan Johor di Tangkak, Segamat, Muar, Batu Pahat dan Pontian.
Di Negeri Sembilan, Melaka dan Wilayah Persekutuan Labuan pula katanya, hujan lebat dan ribut petir dijangka melanda seluruh kawasan.
“Di Sarawak pula hanya meliputi Kuching (Lundu) dan Miri manakala di Sabah, hujan lebat dijangka berlaku di Pedalaman (Kuala Penyu dan Beaufort), Pantai Barat (Tuaran, Ranau dan Kota Belud), Tawau (Lahad Datu) dan Sandakan (Tongod, Telupid, Kinabatangan dan Beluran,” katanya. – KOSMO! ONLINE


Wanita dakwa hampa dapat anak setelah lapan tahun mencuba
Oleh KOSMO!

24 Oktober 2022, 6:30 pm
LONDON – Seorang wanita di Britain berkongsi kesukaran dalam usaha untuk mendapatkan anak, namun mendakwa bahawa hidupnya musnah setelah dia melahirkan seorang bayi, lapor portal berita MailOnline semalam.
Selepas putus cinta pada usia 35 tahun Alice Mann (bukan nama sebenar) bimbang hidupnya akan menjadi sebatang kara lantas membuat keputusan untuk membekukan sel telurnya pada usia 36 tahun.
Alice masih membujang pada usia 40 tahun sebelum bertemu seorang lelaki yang dianggapnya secocok. Mereka menghadapi episod kehamilan dan keguguran sebelum memutuskan untuk mendapatkan penderma sel telur dan menjalani rawatan Persenyawaan in Vitro (IVF).
Pada usia 44 tahun, Alice akhirnya hamil dan melahirkan anak lelakinya menerusi kaedah pembedahan Caesarean Section (C-Sect).
Apabila mendukung bayinya, Alice tidak merasai perasaan kasih sayang seperti kebanyakan wanita yang baru menjadi ibu. Selepas empat minggu  bayinya lahir, Alice hanya merasai kehampaan dan kesengsaraan setiap kali  menatap anaknya menangis.
Dia kemudian berasa bersalah kerana memiliki perasaan demikian dan sedar masih ramai wanita yang ingin memiliki anak.

Menurut ahli psikologi bertauliah dan pakar keibubapaan, Catherine Hallissey perasaan wanita itu bukanlah luar biasa seperti yang difikirkan.
Hallisey percaya gabungan faktor kekurangan tidur kronik dan kehilangan identiti yang dirasai oleh ramai wanita berkerjaya apabila mereka mempunyai anak,  menyumbang kepada ramai ibu baharu mendapat perasaan sedemikian.
“Saya benar-benar merasakan bahawa mereka kekurangan sokongan daripada ibu dan nenek,” katanya. – Agensi


Tular cuaca buruk luar biasa hujung Oktober, tidak sahih
Oleh KOSMO!

24 Oktober 2022, 8:04 pm
PETALING JAYA – Jabatan Meteorologi Malaysia (MetMalaysia) tidak mengeluarkan sebarang kenyataan atau laporan mengenai jangkaan berlakunya cuaca buruk luar biasa pada penghujung Oktober ini seperti yang tular di media sosial.
Melalui pemantauan terkini katanya, keadaan cuaca di Malaysia sedang dipengaruhi oleh penumpuan angin di Semenanjung, utara Sarawak dan barat Sabah sehingga penghujung bulan Oktober.
“Keadaan tersebut berpotensi menyebabkan keadaan cuaca lembap di kebanyakan negeri.
“Sehubungan itu, MetMalaysia telah mengeluarkan ramalan cuaca signifikan, semalam,” katanya dalam satu kenyataan.
Katanya, ia berdasarkan analisis model MetMalaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).
“Ia menunjukkan penumpuan angin yang sedang berlaku di Semenanjung, utara Sarawak dan barat Sabah dijangka berlanjutan sehingga penghujung bulan Oktober 2022.

“Keadaan ini berpotensi menyebabkan pembentukan awan ribut petir yang boleh membawa hujan lebat dan angin kencang pada sebelah petang hingga awal malam di kebanyakan negeri di Semenanjung, utara Sarawak, barat Sabah serta Wilayah Persekutuan Labuan.
Pada masa sama katanya, satu sistem tekanan rendah terbentuk di timur Filipina dan dijangka bergerak ke arah barat dan barat laut menjauhi rantau negara.
“Walau bagaimanapun, kewujudan sistem ini memberi sedikit kesan terhadap keadaan laut.
“Oleh itu, amaran angin kencang dan laut bergelora kategori pertama telah dikeluarkan pada 12.30 tengah hari ini dengan kelajuan angin antara 40 hingga 50 kilometer sejam dan ketinggian ombak mencapai 3.5 meter dijangka boleh berlaku di kawasan perairan Condore, Reef North dan Layang-Layang dalam tempoh Khamis, 27 Oktober 2022 sehingga Ahad, 30 Oktober 2022,” katanya.
Katanya, MetMalaysia akan terus memantau dan memaklumkan perubahan cuaca signifikan dari masa ke semasa.
“Maklumat sahih berkenaan ramalan dan amaran cuaca boleh dicapai melalui laman web MetMalaysia iaitu www.met.gov.my, aplikasi mobil myCuaca, media sosial rasmi serta Hotline di talian 1-300-22-1638.
“Sebarang penyebaran maklumat berita palsu dan tidak sahih boleh dikenakan tindakan di bawah Akta Komunikasi dan Multimedia 1998,” katanya. – KOSMO! ONLINE


Penutup lurang melambung di udara sebelum timpa bas
Oleh KOSMO!

24 Oktober 2022, 7:00 pm
BANGKOK – Pihak berkuasa Thailand menyiasat punca kemalangan aneh yang berlaku di Pattaya apabila penutup lurang melambung ke udara dan menimpa  sebuah bas, lapor laman berita Thaiger semalam.
Penutup lurang itu dirakam meletup sekitar pukul 2 petang (waktu tempatan) dan melambung kira-kira 5  meter di udara sebelum terhempas di atas sebuah bas.
Kejadian itu berlaku berhampiran sebuah stesen minyak di jalan Sukhumvit, bandar Pattaya.
Pemandu bas berusia 55 tahun dilaporkan terkejut dengan kejadian itu tetapi tiada sebarang kecederaan dilaporkan. Kerosakan yang berlaku akan ditanggung oleh agensi kerajaan.
Punca kemalangan belum jelas tetapi pemandu itu berkata, dia melihat asap putih keluar dari lubang yang terdedah selepas letupan berlaku.
Lelaki itu juga memberitahu agensi berita Pattaya News bahawa dia terhidu bau gas berhampiran lurang itu.

Siasatan untuk mengenal pasti punca letupan sedang dijalankan. – Agensi


BN tunai janji tiga TPM jika dalam manifesto
Oleh SITI A'ISYAH SUKAIMI

24 Oktober 2022, 6:01 pm
AMPANG – Pelantikan tiga Timbalan Perdana Menteri dari Sabah, Sarawak dan Semenanjung akan dilaksanakan sekiranya janji tersebut diletakkan di dalam manifesto Barisan Nasional (BN).
Perdana Menteri, Datuk Seri Ismail Sabri Yaakob berkata, sehubungan itu BN perlu menang dahulu pada Pilihan Raya Umum ke-15 (PRU15) dan perkara tersebut akan dibincangkan.
“Tidak tahu lagi (lantikan tiga Timbalan Perdana Menteri), biar menang dahulu. Kalau ada dalam manifesto kita, tentu sahaja kita akan pastikan ia dilaksanakan. Jadi, kita tunggu menang dahulu dan bincang tentangnya.
“Kalau terus dengan cadangan kita akan dapat nama, kalau wakil Sabah, Sabah akan bagi nama. Kalau dari Sarawak, Sarawak akan bagi nama dan kita akan bincang. Sekarang biar undi dahulu,” katanya ketika ditemui pada Majlis Perasmian Penutup [email protected] di sini hari ini.
Beliau yang juga Naib Presiden UMNO mengulas kenyataan Timbalan Presiden PAS, Datuk Seri Tuan Ibrahim Tuan Man yang menyifatkan cadangan tiga Timbalan Perdana Menteri dari Sabah dan Sarawak dilihat sebagai janji ‘mi segera’ kumpulan terdesak mencari sokongan.
Tuan Ibrahim menyifatkan cadangan itu cuma janji politik sekadar memenuhi permintaan parti politik di Sabah dan Sarawak.

Berhubung kenyataan itu, Ismail Sabri berkata, tiada sebarang halangan untuk Pas mengeluarkan pandangan berhubung perkara itu.
“Itu pandangan Pas, biar mereka dengan pandangan mereka. Kita (BN) dengan pandangan kita,” katanya. – KOSMO! ONLINE


Budak lelaki conteng kereta guna gincu merah
Oleh KOSMO!

24 Oktober 2022, 8:00 pm
WASHINGTON – Sebuah klip video yang tular di media sosial Amerika Syarikat (AS) memaparkan seorang kanak-kanak lelaki melarikan diri setelah menconteng sebuah kereta menggunakan gincu merah, lapor stesen penyiaran NDTV.
Klip video yang dirakam di negeri New Jersey itu dimuat naik oleh seorang pengguna Twitter, Morissa Schwartz dalam akaunnya.
“Dia akan memiliki kedai kereta satu hari nanti,” demikian kapsyen pada video berkenaan.
Seorang kanak-kanak berbaju kuning kelihatan menconteng sebuah kereta putih menggunakan gincu merah.
Selepas aktivitinya diketahui oleh perakam, dia menaiki basikal tiga rodanya untuk melarikan diri dari tempat kejadian.
Kenakalan kanak-kanak itu menarik perhatian netizen di ruangan komen.

“Melihat kepada kenakalan kanak-kanak itu, dia akan membangunkan sebuah produk yang hebat dan berjaya pada masa hadapan,” kata seorang netizen.
“Silakan lari, lain kali guna pemutar skru,” komen netizen lain. – Agensi


Polis Singapura halau 10 nelayan tempatan
Oleh MOHAMAD FAIZAL HASHIM

24 Oktober 2022, 7:55 pm
ISKANDAR PUTERI – Pihak berkuasa Singapura dikecam setelah didakwa menghalau 10 nelayan tempatan yang berada di kawasan perairan negara, petang semalam.
Dalam kejadian pada pukul 5.30 petang itu, kumpulan nelayan mendakwa mereka dihambur kata-kata kesat menggunakan pembesar suara ketika dihalau oleh bot pihak berkuasa republik berkenaan.
Ahli Dewan Undangan Negeri (ADUN) Kota Iskandar, Datuk Pandak Ahmad berkata, ketika kejadian, kumpulan nelayan tempatan sedang memasang jaring udang yang ingin dilepaskan di kawasan Pasir Laba, berhampiran Jambatan Link Kedua (Second Link), di sini.
Katanya, masalah timbul setelah bot pihak berkuasa Singapura menghampiri bot nelayan tempatan itu lalu menghalau mereka kerana didakwa menceroboh sempadan republik itu.
“Kawasan itu masih di perairan negara di Selat Johor malah bot peronda republik itu yang sebenarnya telah menceroboh masuk ke sempadan negara.
“Kumpulan nelayan juga mempunyai bukti video yang mereka masih berada di kawasan sempadan negara selain turut merekodkan provokasi pihak berkuasa Singapura terhadap mereka,” katanya ketika dihubungi hari ini.

Terdahulu, tular dua video berdurasi dua minit dan 43 saat di media sosial yang menyaksikan nelayan tempatan dihalau pihak berkuasa Singapura.
Hal ini menyebabkan warganet ‘naik angin’ dan mahukan pihak berkuasa negara mengambil tindakan tegas atas pencabulan kedaulatan negara.
Dalam pada itu, Pandak berkata, satu laporan polis sudah dibuat kumpulan nelayan terbabit di Ibu Pejabat Polis Daerah (IPD) Iskandar Puteri kira-kira pukul 2.30 petang.
Katanya, beliau berharap pihak berkuasa dapat mengambil tindakan sewajarnya bagi memastikan hak nelayan yang mencari rezeki di kawasan perairan negara tidak diperlakukan sedemikian rupa.
“Saya difahamkan kejadian sama sudah beberapa kali berlaku namun nelayan hanya mengambil tindakan mendiamkan diri sebelum ini supaya ia tidak menjejaskan mereka,” katanya.
Sementara itu, Ketua Polis Daerah Iskandar Puteri Asisten Komisioner Rahmat Ariffin ketika dihubungi mengesahkan menerima laporan polis yang dibuat. – KOSMO! ONLINE


[VIDEO] Warga emas rugi RM1,100, dirompak ketika sedang berjalan kaki
Oleh ROHANA MOHD. NAWI

24 Oktober 2022, 7:49 pm
BACHOK – Seorang lelaki tergamak merompak dan melarikan dompet seorang warga emas yang berisi wang tunai sebanyak RM1,100 semasa mangsa sedang berjalan kaki di Kampung Kolam di sini kelmarin.
Kejadian berlaku kira-kira pukul 12 tengah hari semasa lelaki yang berusia 86 tahun itu sedang berjalan kaki seorang diri di hadapan sebuah rumah.
Ketua Polis Daerah Bachok, Superintendan Mohamad Ismail Jamaluddin berkata, mangsa yang bekerja sebagai buruh ketika itu didatangi seorang lelaki menunggang motosikal jenis Yamaha LC.
Menurutnya, suspek yang memakai cermin mata hitam, kemeja putih, seluar kelabu dan jaket biru tiba-tiba berhenti di hadapan mangsa.
“Lelaki itu terus meragut dompet berisi wang tunai RM1,100, kad pengenalan dan lesen memandu milik mangsa yang berada di dalam poket hadapan bajunya sebelum melarikan diri.
“Mengikut keterangan mangsa, suspek tidak membawa sebarang senjata. Warga emas itu juga tidak dapat mengecam suspek kerana mengalami masalah rabun dan pendengaran,” katanya.

Menurut Mohamad Ismail, mangsa telah membuat laporan di Ibu Pejabat Polis Daerah Bachok di sini kira-kira pukul 2.22 petang kelmarin.
Katanya, polis sudah menjalankan gerakan untuk mengesan suspek dan kes disiasat mengikut Seksyen 392 Kanun Keseksaan kerana merompak. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pelajar diwajibkan pakai ‘topi antimenipu’ dalam peperiksaan
Oleh KOSMO!

24 Oktober 2022, 7:30 pm
MANILA – Beberapa rakaman  menunjukkan pelajar sebuah kolej di Filipina memakai alat digelar ‘topi antimenipu’ menjadi tular di media sosial dan dianggap lucu oleh ramai netizen, lapor Badan Penyiaran Britain (BBC) semalam.
Pelajar kolej di Bandar Legazpi itu menghasilkan pelbagai jenis ‘topi’ selepas diminta oleh pensyarah mereka untuk memakai  apa sahaja penutup kepala dan sisi  muka bagi menghalang mereka  mengintai jawapan pelajar lain.
Ramai  pelajar menghasilkan topi tersebut yang diperbuat daripada kadbod, kotak telur dan bahan kitar semula lain.
Profesor Kejuruteraan Mekanikal di Kolej Universiti Kejuruteraan Bicol, Mary Joy Mandane-Ortiz memberitahu BBC bahawa beliau mencari kaedah lucu untuk memastikan pelajar kelasnya memiliki integriti dan kejujuran ketika menjawab peperiksaan.
Kata Mary, idea tersebut terbukti berkesan.
Ia dilaksanakan ketika peperiksaan pertengahan semester yang diduduki oleh beratus-ratus pelajar pada minggu ketiga bulan ini.

Menurut Ortiz, dia mendapat inspirasi daripada teknik yang sebelum ini dilaporkan digunakan di Thailand beberapa tahun lalu. – Agensi


PRU15: Idris Jusoh umum berundur, beri laluan calon muda
Oleh KAMALIZA KAMARUDDIN

24 Oktober 2022, 7:33 pm
KUALA TERENGGANU – Penyandang Parlimen Besut, Tan Sri Idris Jusoh mengesahkan beliau akan berundur dan tidak akan bertanding dalam Pilihan Raya Umum Ke-15 (PRU15) kali ini.
Beliau yang juga Pengerusi FELDA memberitahu, keputusannya itu bagi memberi laluan kepada pemimpin lebih muda seiring hasrat UMNO untuk meremajakan parti.
“Sebenarnya, saya mahu berundur sejak tahun 2013 lagi bagi memberi laluan kepada pimpinan muda meneruskan legasi parti.
“Hasrat itu disampaikan kepada Presiden, Timbalan Presiden dan Setiausaha Agung UMNO pada masa itu namun akur untuk terus bertanding diminta meneruskan khidmat kepada parti dan negara,” katanya dalam satu kenyataan di sini hari ini.
Idris menjelaskan beliau telah mengambil langkah awal untuk berundur secara beransur-ansur dalam arena politik dengan melepaskan jawatan Ketua UMNO Bahagian Besut pada tahun sama.
Bekas Menteri Besar Terengganu percaya sekarang masa tepat untuk memberi laluan kepada pemimpin muda memandangkan usianya akan mencecah 67 tahun pada bulan depan.

“Terima kasih kepada semua pengundi dan rakyat atas sokongan selama ini serta parti yang tanpa jemu memberi kepercayaan sehingga kini.
“Saya doakan UMNO dan Barisan Nasional terus berjaya dan akan terus bekerja kuat untuk memastikan BN terus menempa kemenangan cemerlang dalam PRU15,” katanya.
Idris yang juga bekas Menteri Pengajian Tinggi yakin masa depan UMNO akan jadi lebih bertenaga dan diminati pengundi dengan barisan kepimpinan yang lebih muda.
Karier politik Idris bermula pada tahun 1995 apabila dipilih sebagai Ahli Parlimen Besut pada usia 40 tahun.
Beliau kemudiannya mengemudi BN merampas semula kerajaan negeri Terengganu daripada Pas pada 2004 seterusnya menjadi Menteri Besar sehingga 2008.
Pada 2013, Idris yang sebelum itu Ahli Dewan Undangan Negeri (ADUN) Jerteh kembali ke Parlimen dan menjadi Timbalan Menteri Pendidikan II sebelum dinaik pangkat sebagai Menteri Pengajian Tinggi empat tahun kemudian. – KOSMO! ONLINE


Hakim benar pemilik bakeri tolak tempahan kek kahwin pasangan lesbian
Oleh KOSMO!

24 Oktober 2022, 6:00 pm
SACRAMENTO, CALIFORNIA –  Hakim sebuah mahkamah di California  membuat keputusan memihak kepada seorang pemilik kedai kek  yang enggan membuat kek perkahwinan untuk pasangan pengantin lesbian kerana ia bertentangan dengan kepercayaannya sebagai penganut Kristian, lapor stesen televisyen 11 News semalam.
Jabatan Perumahan dan Pekerjaan Adil Negeri California menyaman kedai Tastries Bakery di Bakersfield. Agensi itu mendakwa pemiliknya, Cathy Miller mengamalkan diskriminasi terhadap pasangan sejenis itu sekali gus melanggar Akta Hak Sivil Unruh California.
Peguam Miller menjawab tuduhan tersebut dengan berhujah bahawa anak guamnya mempunyai hak untuk mengamalkan kebebasan bersuara. Menurutnya, kebebasan mengamalkan ajaran agama  mengatasi hujah dia melanggar undang-undang anti diskriminasi.
Hakim Mahkamah Tinggi, Eric Bradshaw pada Jumaat lalu,  membuat keputusan bahawa Miller bertindak secara wajar untuk menegakkan kepercayaan agamanya berhubung perkahwinan sesama jenis.
“Saya berharap agar masyarakat boleh berkembang bersama dan kita perlu memahami bahawa kita tidak seharusnya menolak sebarang agenda terhadap orang lain,” kata Miller.
Sementara itu, pasangan lesbian tersebut, Eileen dan Mireya Rodriguez-Del Rio berkata, mereka akan  membuat rayuan.

“Sudah pasti kami kecewa, namun tidak terkejut (dengan keputusan mahkamah). Kami menjangkakan bahawa rayuan kami akan membawa keputusan berbeza,” kata mereka.
Pada 2017, Miller dilaporkan enggan membuat kek perkahwinan untuk Eileen dan Mireya kerana perkahwinan sejenis adalah bertentangan dengan kepercayaan agamanya, lantas menolak permintaan pasangan tersebut.
Dia  dikatakan menolak secara baik dan mencadangkan nama kedai kek lain untuk pasangan tersebut.
Kedua-dua mereka yang tidak berpuas hati kemudian menyaman Miller dengan mendakwa menjadi mangsa diskriminasi. – Agensi


Enam kereta musnah dalam kebakaran
Oleh AZMI NORDIN

24 Oktober 2022, 5:31 pm
CHERAS – Sebanyak enam buah kereta musnah terbakar dalam kejadian kebakaran melibatkan kenderaan di sebuah kondominium di Desa Petaling, di sini, semalam.
Ketua Polis Daerah Cheras, Asisten Komisioner Zam Halim Jamaluddin berkata, Pusat Kawalan Ibu Pejabat Polis (IPD) Daerah Cheras menerima laporan kejadian itu sekitar pukul 9.40 malam.
Katanya, bertindak di atas laporan, sepasukan anggota Ronda Cegah Jenayah, Balai Polis Salak Selatan Baru bergegas ke lokasi kejadian.
“Siasatan awal mendapati, kebakaran melibatkan enam buah kereta dan dipercayai bermula dari sebuah kereta di aras 3B lalu merebak ke kereta lain yang diletakkan di aras 3C dan 2B.
“Kebakaran berjaya dikawal oleh pihak bomba daripada Balai Bomba Sri Petaling dan Balai Bomba Sungai Besi,” katanya dalam kenyataan hari ini.
Jelas Zam Halim, tiada kemalangan jiwa berlaku dan punca kebakaran masih dalam siasatan Jabatan Bomba dan Penyelamat (JBPM).

“Forensik bomba masih menjalankan siasatan bagi mengenal pasti punca kebakaran,” katanya.
Sehubungan itu, orang ramai yang mempunyai maklumat boleh menghubungi IPD Cheras di talian 013-2165881, atau mana-mana balai polis yang berdekatan bagi membantu siasatan. – KOSMO! ONLINE.


Wanita curang pecah tembelang selepas dua bapa ambil anak sama
Oleh KOSMO!

24 Oktober 2022, 4:47 pm
WASHINGTON – Tembelang seorang wanita yang mempunyai hubungan intim dengan dua lelaki akhirnya terbongkar apabila kedua-dua lelaki itu saling bertemu ketika mengambil ‘anak’ mereka dari sekolah, lapor akhbar New York Post semalam.
Berdasarkan video tular yang dimuat naik seorang penyambut tetamu sekolah  berkenaan di Amerika Syarikat, Sheena Jackson, kedua-dua lelaki itu selama ini menyangka kanak-kanak berusia lima tahun itu adalah anak masing-masing.
Mereka turut dinamakan  waris terdekat untuk dihubungi sekiranya berlaku kecemasan.
Dalam kejadian tersebut, dua lelaki berkenaan dikatakan tiba di sekolah yang dirahsiakan itu untuk mengambil ‘anak’ mereka pada waktu yang sama selepas diarahkan seorang rakan lain bagi mendedahkan penipuan wanita tersebut.
“Kedua-dua mereka saling berpandangan dan bertanya: “Mengapa anda mengambil anak saya? Siapa anda?”, sambil dibalas, “Apa maksud anda? Saya bapanya.”
Ketika ketegangan antara kedua-dua lelaki itu semakin berlanjutan, pengetua sekolah mengarahkan Jackson untuk menelefon ibu kanak-kanak tersebut dan memintanya datang  ke sekolah.

“Ya Tuhan, mereka pasti telah bertemu. Dia (lelaki pertama) tidak tahu mengenainya (lelaki kedua),” kata wanita berkenaan sambil menangis seperti diceritakan oleh Jackson.
Sejurus si ibu tiba di sekolah, salah seorang lelaki berkenaan dilihat mula menjerit dan memarahi wanita tersebut sebelum memukulnya.
Polis tiba di lokasi kejadian dan menahan suspek,  manakala wanita berkenaan dikejarkan ke unit kecemasan di sebuah hospital.
“Selama ini, si ibu memberitahu kedua-dua lelaki tersebut bahawa kanak-kanak yang baru berusia lima tahun itu adalah anak mereka. Mereka tidak pernah bertembung sebelum ini,” kata Jackson. – Agensi


Indium labur RM250 juta bina kilang di Batu Kawan
Oleh ISWAN SHAFIQ ISA

24 Oktober 2022, 5:31 pm
SEBERANG PERAI – Pulau Pinang menjadi destinasi pilihan untuk sebuah syarikat pembekal bahan global bagi industri pemasangan elektronik dan pembungkusan semikonduktor yang berpangkalan di Amerika Syarikat (AS), iaitu Indium Corporation untuk mengembangkan operasi mereka di negara ini.
Ini susulan pembukaan sebuah fasiliti kilang dengan nilai pelaburan mencecah RM250 juta di kawasan seluas kira-kira 37,500 kaki persegi (3,483 meter persegi) di Taman Perindustrian Batu Kawan (BKIP), di sini.
Menurut Presiden dan Ketua Pegawai Operasi Indium Corporation, Ross Berntson, pembinaan fasiliti terbaharu itu sekali gus membuktikan komitmen syarikat berkenaan dalam menjalankan perniagaan mereka selama lebih empat dekad di Malaysia.
Katanya, dengan adanya kemudahan tersebut, pihaknya mampu untuk memberi lebih sokongan terhadap pelanggan terutamanya dalam bidang automotif, semikonduktor, elektronik kuasa, e-mobiliti dan perkomputeran termasuk di pasaran lain yang berkaitan.
“Ketika ini, terdapat 30 individu (kakitangan) yang bertanggungjawab untuk menguruskan operasi kilang dan kami jangkakan apabila ia mula beroperasi sepenuhnya nanti (dengan beberapa kemudahan tambahan), jumlah itu akan meningkat kepada 100 orang,” katanya.
Beliau berkata demikian kepada pemberita pada majlis pembukaan fasiliti kilang itu yang disempurnakan perasmiannya oleh Ketua Menteri, Chow Kon Yeow, kelmarin.

Difahamkan selain Malaysia, syarikat yang diasaskan sejak 1934 itu turut mempunyai kilang serta sokongan teknikal global di beberapa negara lain termasuk China, Jerman, India, Singapura, Korea Selatan dan United Kingdom.
Kilang baharu Indium di Batu Kawan.
Sementara itu, Kon Yeow berkata, kerajaan negeri mengalu-alukan pemilihan Pulau Pinang sebagai lokasi pembinaan kilang terbaharu syarikat itu di negara ini.
Katanya, Pulau Pinang komited dalam menyediakan sokongan berterusan terhadap mana-mana pelabur selain berusaha memastikan wujudnya satu ekosistem yang dinamik selari dengan kapasiti serta keupayaan untuk menyokong keperluan pemain-pemain industri generasi baharu, khususnya dalam bidang teknologi.
“Dalam hal ini, saya amat berharap akan ada satu kerjasama jangka panjang antara kerajaan negeri dengan Indium (Corporation) selepas ini,” ujar beliau.
Pembinaan fasiliti kilang di BKIP itu dijangka turut memberi manfaat kepada beberapa negara di rantau ini yang tidak mempunyai kemudahan sama termasuk Thailand dan Vietnam.


Lemas Tasik 3 Beradik: Mangsa sempat sambut hari jadi ibunya
Oleh MOHAMAD FAIZAL HASHIM

24 Oktober 2022, 5:49 pm
JOHOR BAHRU – Remaja yang ditemui mati lemas ketika mandi-manda di Tasik Tiga Beradik, Seri Alam, di sini sempat meraikan hari lahir ibunya, malam semalam.
Zulkarnain Mohd. Ali, 46, berkata, anak sulungnya, Mohd. Aidil Haiziryn Zulkarnain, 15, turut menitipkan ucapan selamat hari lahir serta mengucup pipi ibunya, Norhaliza Hussin, yang menjangkau usia 43 tahun.
Katanya, dia amat terharu detik manis itu adalah yang terakhir kalinya setelah anak lelakinya itu pergi buat selamanya hari ini.
ZULKARNAIN MOHD. reda dengan pemergian anak sulungnya yang ditemui mati lemas ketika mandi-mandi di Tasik 3 Beradik, Seri Alam, Pasir Gudang, Johor hari ini.
“Semalam, arwah ada ucapkan selamat hari lahir buat ibunya yang menyambut ulang tahun kelahiran yang ke-43.
“Bukan itu saja, arwah juga turut memberikan ciuman kepada isteri. Tak sangka itu adalah yang terakhir,” katanya kepada pemberita hari ini.
Pagi tadi, Mohd. Aidil Haiziryn ditemui mati lemas manakala seorang lagi rakannya terselamat, selepas dipercayai mandi di tasik berkenaan.

Terdahulu, kedua-dua remaja terbabit dikatakan bersama empat lagi rakan sekolah mereka termasuk dua perempuan dipercayai melakukan aktiviti mendaki di kawasan berkenaan sebelum memutuskan untuk mandi di tasik terbabit.
Zulkarnain berkata, arwah yang merupakan anak sulung daripada tiga beradik itu gemar melakukan aktiviti mendaki dan kerap ke kawasan itu bersama rakan-rakannya.
Malah, katanya, arwah yang juga pelajar Tingkatan Tiga di Sekolah Menengah Kebangsaan Nusa Damai itu turut memintanya menghantar ke lokasi terbabit namun terpaksa menolak kerana urusan lain.
“Saya tahu dia mahu pergi ke sana bahkan minta saya menghantarnya. Memandangkan ada urusan lain, dia menumpangkan kereta bapa rakannya. Saya tak sangka ini yang terjadi,” katanya yang memberitahu arwah tidak pandai berenang.
Katanya, anak sulung daripada tiga beradik itu seorang yang peramah, pemalu dan menghormati orang tua.
“Sebelum dia pergi, tidak ada nampak perubahan pada dirinya. Dan dia juga mendengar kata, kalau saya tak benarkan, dia akan patuh,” katanya.
Arwah dijangka akan dikebumikan di Tanah Perkuburan Islam Taman Cahaya Masai esok setelah selesai bedah siasat di Hospital Sultan Ismail (HSI), di sini. – KOSMO! ONLINE


Deepavali kembali ceria, rumah meriah dengan tetamu
Oleh MOHD AZLI ADLAN

24 Oktober 2022, 4:50 pm
KUALA TERENGGANU – Perayaan Deepavali yang pertama kali disambut dalam suasana peralihan fasa endemik hari ini amat bererti buat keluarga M. Ramachandran, 73.
Kediaman mereka di Flat Sri Kolam di sini kembali meriah dengan kunjungan ramai kenalan pelbagai kaum setelah dua tahun sepi berikutan penularan pandemik Covid-19.
Ramachandran berkata, dia sekeluarga kembali mengadakan rumah terbuka setelah dua tahun terpaksa membataskan tetamu ekoran Deepavali pada masa itu disambut dalam suasana Perintah Kawalan Pergerakan Bersyarat (PKPB).
“Dua tahun sebelum ini memang terasa sepi sangat sebab ramai kenalan Melayu dan Cina kami tidak boleh datang beraya. Apatah lagi komuniti India tidak ramai di Terengganu.
“Syukur tahun ini, rumah kami kembali meriah. Sahabat handai tidak putus-putus mengunjungi kami untuk sama-sama merayakan Deepavali sejak pagi,” katanya ketika ditemui di rumahnya di Flat Sri Kolam di sini hari ini.
Ramachandran berkata, dia dan isteri M. Pusparani, 62, menyediakan pelbagai hidangan istimewa kaum India seperti nasi beriani, kari kambing, ayam goreng berempah, idli dan manisan untuk dijamu kepada tetamu.

Tambahnya, dia turut menempah lima kilogram daging kambing tempatan untuk dimasak kari dengan gilingan rempah istimewa buatan sendiri.
“Seronok lihat tetamu pelbagai kaum berselera dan sama-sama bergembira pada hari istimewa ini.
“Sebelum ini, kami lapan beranak termasuk anak sulung, Muhammad Syafiq Suresh, 41, yang telah memeluk Islam sejak 20 tahun lalu sama-sama ke Pulau Pinang untuk membeli pakaian baru sempena Deepavali beberapa bulan lalu,” katanya. – KOSMO! ONLINE


Adik perempuan ganti abang jadi pengantin lelaki
Oleh KOSMO!

24 Oktober 2022, 5:30 pm
BEIJING – Gara-gara tidak dapat menghadiri upacara perkahwinan sendiri, seorang lelaki di China digantikan oleh adik perempuannya yang menjadi ‘pengantin lelaki’ bagi meneruskan majlis yang telah dirancang, lapor portal berita Wolipop semalam.
Dalam kejadian  di Suzhou, wilayah Anhui itu, calon pengantin lelaki dikatakan tidak dapat menghadiri majlis tersebut kerana berada di daerah yang melaksanakan perintah berkurung Covid-19.
Oleh kerana itu, ahli keluarga lelaki berkenaan membuat keputusan menggantikan tempat pengantin lelaki dengan adik perempuannya supaya majlis perkahwinan tersebut dapat diteruskan seperti yang dirancang.
Berdasarkan gambar yang dikongsi  di media sosial, adik perempuan lelaki berkenaan dilihat memakai kot serta pakaian pengantin lelaki dan menyematkan sekuntum bunga pada sutnya.
Selain bersanding dengan pengantin perempuan, mereka turut melakukan upacara perkahwinan dengan niat untuk menggantikan abang wanita tersebut.
Majlis perkahwinan itu mendapat perhatian dengan ramai penduduk  berkumpul untuk menyaksikan acara unik tersebut.

“Ini seperti dalam drama. Kami sudah berkahwin tetapi pengantinnya bukan saya,” kata seorang netizen. – Agensi


Perdana Menteri minta isu royalti filem dilihat kembali
Oleh SITI A'ISYAH SUKAIMI

24 Oktober 2022, 5:41 pm
AMPANG – Isu berkaitan royalti filem perlu dilihat kembali bagi menjaga kepentingan pelakon, penerbit, pengarah dan mereka yang terlibat dalam aktiviti perfileman.
Perdana Menteri, Datuk Seri Ismail Sabri Yaakob berkata, sewaktu menjadi Menteri Perdagangan Dalam Negeri, Koperasi dan Kepenggunaan (KPDNKK), beliau telah memulakan perbincangan berhubung isu tersebut.
“Waktu itu diwujudkan komuniti perfileman dan drama untuk melihat industri ini. Kalau artis penyanyi dapat royalti, untuk perfileman hanya sekali bayar iaitu sewaktu berlakon.
“Contohnya filem Mat Kilau, pelakon menandatangani kontrak, tapi filem itu kalau 100 tahun lagi ditayang, mereka tidak dapat apa-apa,” katanya berucap Majlis Perasmian Penutup [email protected] di sini hari ini.
Beliau turut memetik tayangan filem P. Ramlee di televisyen termasuk sewaktu hari raya berulang kali, namun keluarga P. Ramlee tidak mendapat royalti tersebut.
“Kalau ikut royalti itu, berapa banyak keluarga beliau dapat bayaran. Malangnya, kita tidak seperti itu dan anak-anak P. Ramlee hidup kesusahan.

“Justeru, perlu dilihat semula untuk kepentingan artis tersebut. Ramai artis filem ini sudah berumur serta menghadapi masalah untuk menyara hidup. Jadi jika dapat royalti berterusan, ia dapat membantu mereka,” katanya. – KOSMO! ONLINE


PRU15: Jangan percaya janji Anwar
Oleh ADNAN IBRAHIM

24 Oktober 2022, 5:24 pm
KLUANG – Janji Presiden Parti Keadilan Rakyat (PKR) Datuk Seri Anwar Ibrahim untuk memotong gaji Perdana Menteri memberi kesan negatif kepada penjawat awam.
Ketua UMNO Bahagian Simpang Renggam, Datuk Zakaria Dullah mendakwa jika Anwar yang juga Pengerusi Pakatan Harapan (PH) dilantik sebagai PM jumlah menteri kabinet akan dikurangkan dan selain kementerian juga berkurangan.
“Apa yang akan berlaku adalah ada kementerian atau jabatan akan dimansuhkan yang secara tidak langsung mengakibatkan pembuangan ribuan pekerja khususnya pekerja kontrak.
“Perkara ini sudah pun berlaku pada tahun 2018 apabila PH mentadbir negara dan tidak mustahil akan berulang lagi jika gabungan ini diangkat sekali lagi untuk mentadbir negara,” katanya ketika ditemui di pejabatnya di Simpang Renggam di sini hari ini.
Zakaria turut berpendapat, adalah lebih baik untuk Anwar menurunkan harga minyak seperti yang pernah dianjikan sewaktu kempen Pilihan Raya Umum ke-14 (PRU14) empat tahun lalu.
Ujarnya, janji penurunan harga minyak memberi kesan cepat dan langsung kepada kelangsungan hidup rakyat, berbanding janji pemotongan gaji menteri.

Ironinya, kata Zakaria sewaktu Anwar menjadi Menteri Kewangan 27 tahun yang lalu, tidak pula ada langkah memotong gaji menteri.
“Selain itu adalah lebih baik juga Anwar menyatakan prinsip Parti PKR untuk tidak mencalonkan kembali mana-mana Ahli Parlimen PKR yang gagal untuk membawa sebarang perubahan pembangunan kepada kawasan yang mereka wakili,” katanya.
Beliau juga mendakwa Ahli Parlimen PKR yang mewakili Simpang Renggam, Maszlee Malik gagal untuk menjalankan tugas dengan baik dan membawa pembangunan ke Simpang Renggam.
Menurut Zakaria, Barisan Nasional (BN) yang diterajui UMNO tidak menjanjikan bulan dan bintang namun apa yang dilakukan adalah memastikan kelangsungan hidup rakyat terjamin, terbela dan dilindungi. – KOSMO! ONLINE


‘Saya tak berniqab’ – Sherry Ibrahim
24 Oktober 2022, 5:15 pm
PETALING JAYA – Susulan menerima komen positif peminat sehingga ada yang mendoakannya istiqamah berniqab, pelakon Sherry Ibrahim tampil menjelaskan kekeliruan ramai.
Jelas pemilik nama sebenar Syarizad Ibrahim, 39, itu, dia tidak berniqab seperti sangkaan sesetengah pihak tetapi hanya mengenakan imej tersebut ketika menghadiri majlis ilmu anjuran Neelofa baru-baru ini.
Malah pelakon drama Teduhan Kasih itu juga berkata, dia memilih hadir dengan imej sebegitu kerana pilihannya sendiri atas sebab tertentu.
“Terima kasih atas doa dan kata-kata semangat serta manis untuk saya. Saya tidak berniqab. Hanya berniqab pada majlis ilmu hari itu atas sebab tertentu dan pilihan saya sendiri.
“Apapun, terima kasih kerana menjadi positif tentangnya. Semoga kita semua berada dalam keadaan yang baik-baik dan sentiasa beristiqamah,” tulisnya dalam satu hantaran InstaStory.
Terdahulu pada minggu lalu, penampilan pelakon itu yang tampil mengenakan jubah bersama niqab sedondon berwarna putih menarik perhatian peminat.

Dia yang sempat bergambar bersama Neelofa dipuji sangat cantik seperti bidadari kerana menggayakan imej berniqab.
Malah ramai antara peminatnya mendoakan agar pelakon itu agar istiqamah dengan imej tersebut.
Selain Sherry, majlis tersebut turut dihadiri ramai lagi selebriti wanita popular lain antaranya Bella Astillah, Farah Nabilah, Wawa Zainal, Kaka Azraff, Mawar Rashid, Zulin Aziz dan Puteri Sarah Liyana. – KOSMO! ONLINE


Remaja ditemui kaku dalam Tasik 3 Beradik
Oleh MOHAMAD FAIZAL HASHIM

24 Oktober 2022, 3:13 pm
JOHOR BAHRU – Hasrat dua sahabat bermandi-manda di Tasik 3 Beradik, Seri Alam, Pasir Gudang di sini hari ini berakhir dengan tragedi apabila salah seorang daripada mereka mati lemas.
Dalam kejadian itu, seorang mangsa berusia 15 tahun ditemui mati lemas manakala rakan sebayanya berjaya diselamatkan.
Pemangku Pengarah Jabatan Bomba dan Penyelamat Malaysia (JBPM) Johor, Mohd. Rizal Buang berkata, seramai 12 anggota bomba dari Balai Bomba dan Penyelamat (BBP) Pasir Gudang digerakkan ke lokasi setelah menerima panggilan kecemasan itu pada pukul 9.57 pagi.
Katanya, setibanya pasukan keluaran operasi (PKO) di tempat kejadian didapati benar terdapat dua orang mangsa telah lemas ketika sedang mandi di tasik tersebut.
“Seorang mangsa telah diselamatkan oleh orang awam sebelum PKO sampai di lokasi dan mangsa telah dihantar ke Hospital Sultan Ismail (HSI) menggunakan jentera EMRS untuk rawatan lanjut.
“Mangsa kedua berjaya dijumpai PKO berada di dalam tasik kira-kira sedalam 10 kaki dan sejauh tujuh meter dari tebing,” katanya dalam kenyataan hari ini.

Beliau berkata, mangsa disahkan meninggal dunia oleh petugas Kementerian Kesihatan (KKM) yang berada di lokasi.
Katanya, jenazah mangsa diserahkan kepada pihak polis untuk tindakan lanjut.-KOSMO! ONLINE


UUM ubah cuti semester, beri peluang penuntut pulang mengundi
Oleh JAMLIAH ABDULLAH

24 Oktober 2022, 4:05 pm
ALOR SETAR – Kira-kira 20,000 penuntut Universiti Utara Malaysia (UUM) berpeluang menunaikan tanggungjawab mengundi pada Pilihan Raya Umum Ke-15 (PRU15), 19 November depan memandangkan ia dalam tempoh cuti semester universiti tersebut.
Menurut Naib Canselor UUM, Prof. Dr Haim Hilman Abdullah, ketetapan itu dibuat oleh pihak universiti bagi membolehkan penuntut mengundi tanpa mengganggu jadual kuliah masing-masing.
Katanya, universiti menyusun semula cuti semester yang dijadualkan bermula 2 hingga 10 Disember depan kepada 18 hingga 26 November depan.
“Ini adalah pendekatan universiti dan hasrat kita untuk memberi peluang kepada semua penuntut menunaikan tanggungjawab mereka.
“Kalau diberi pelepasan pada hari mengundi itu, mereka terpaksa menggantikan waktu kuliah pada masa lain,” katanya di sini hari ini.
Mengulas lanjut, kata beliau, pihaknya juga menggalakkan penuntut menggunakan peluang cuti semester berkenaan untuk pulang dan menunaikan tanggungjawab itu.

“Itu antara komitmen kita juga untuk memastikan seramai mungkin penuntut dapat pulang ke destinasi masing-masing untuk mengundi,” ujarnya.
Tambahnya, mengundi merupakan satu tanggungjawab yang besar kepada rakyat dalam usaha untuk terus menyuburkan demokrasi di negara ini. – KOSMO! ONLINE


Rumah pusaka pemandu teksi musnah terbakar
Oleh NOR AINNA HAMZAH

24 Oktober 2022, 3:41 pm
KUALA PILAH – Seorang pemandu teksi warga emas hilang kata-kata apabila rumah pusaka berusia lebih 30 tahun musnah terbakar dalam kejadian di Kampung Purun, di sini, kira-kira pukul 4.50 pagi tadi.
Nasir Kamal, 63, berkata, kebiasaannya memang dia akan bangun sekitar pukul 4.30 pagi bagi memulakan rutin harian serta terhidu bau hangit dan sebaik membuka pintu bilik, dia melihat asap berkepul-kepul datang dari ruang hadapan rumah.
Menurutnya, ketika kejadian hanya dia dan anak bongsunya, Muhammad Nuriman Nasir, 19, ada di rumah kerana isteri, Norhasimah Mahmud, 58,
dan mak mertua, Jeerniar Sahari, 77, kebetulan ke Hospital Tuanku Ampuan Najihah (HTAN) malam tadi.
“Memang kejadian berlaku begitu pantas. Saya pun tak sempat selamatkan apa-apa dan segera mengejutkan anak. Anak menghubungi bomba bagi bantuan memandangkan asap sudah terlalu tebal. Dalam kejadian ini, saya rugi lebih RM200,000 termasuk basikal elektrik pelanggan.
“Jika ikutkan, memang banyak barang dan kenangan di rumah ini disebabkan ia adalah harta pusaka arwah mak. Namun, dugaan buat kami sekeluarga dan saya reda lebih-lebih lagi ahli keluarga saya semuanya selamat,” katanya ketika ditemui di Kampung Purun, di sini tadi.
Sementara itu, Norhasimah berkata, walaupun sedih dengan kejadian berkenaan, namun, jauh di sudut hatinya dia berasa bersyukur apabila maknya terpaksa dibawa ke hospital malam sebelum kejadian kebakaran berlaku.

Menurutnya, jika maknya ada ketika kejadian, dia bimbang masalah pernafasan serta jantung wanita itu semakin teruk.
“Kami pergi malam tadi, pagi ni mak sudah ditempatkan di wad bagi rawatan lanjut dan saya pula pulang ke rumah. Memang sedih rasanya dan buat masa ini kami berlindung di balairaya kawasan kampung.
“Alhamdulilah, ramai yang datang ziarah termasuk kepimpinan setempat dan harapan saya agar kediaman mesra rakyat dapat didirikan di tapak rumah ini,” katanya.
Susulan kejadian berkenaan, sepasukan Bomba dari Balai Bomba dan Penyelamat Seri Menanti serta Kuala Pilah diketuai Komander Oeprasi, PBK1, Mohd Hidzir Yunus dikejarkan ke lokasi kejadian sebaik menerima panggilan pukul 4.50 pagi.
“Kebakaran membabitkan rumah berkeluasan anggaran 35×50 kaki persegi yang musnah 100 peratus,” katanya.
Sehubungan itu, individu yang berhasrat ingin menyumbang boleh menyalurkannya ke akaun Bank Islam 05030020160588 dengan nama Norhasimah Mahmud. – KOSMO! ONLINE


Konsert Radja, Repvblik tawar harga baharu
24 Oktober 2022, 4:28 pm
PETALING JAYA – Buat julung kalinya, dua band popular Indonesia, Radja dan Repvlik bergabung di atas satu pentas yang sama sempena penganjuran Konsert Radja dan Repvblik Live In Kuala Lumpur pada 13 November depan.
Konsert yang akan berlangsung di Pusat Dagangan Dunia Kuala Lumpur (WTC) tersebut cukup dinantikan peminat memandangkan mereka memiliki populariti dan kelompok peminat tersendiri di negara ini.
Bagaimanapun, kedengaran khabar tidak enak mengatakan harga tiket dikenakan agak tinggi dan membantutkan hasrat peminat untuk menonton konsert mereka.
Justeru, penganjur iaitu 2NBA Entertainment prihatin dan mendengar rungutan peminat sekali gus menawarkan harga tiket dengan konsep beli satu, percuma satu (B1F1).
Malah harga tiket konsert dua buah band itu juga dikurangkan sebanyak RM100 untuk Zone 1, 2 dan 3, manakala RM50 pula dikurangkan bagi pembeli tiket di Zone 3, 4 dan 5.
Harga baharu tiket konsert Radja dan Repvlik kini dijual serendah RM198 (Zone 6), RM298 (Zone 5), RM398 (Zone 4), RM498 (Zone 3), RM698 (Zone 2) dan RM598 (Zone 1).

Kedatangan dua buah band popular itu ke negara ini pastinya menjadi momen yang paling ditunggu peminat setia mereka di sini.
Radja terkenal dengan lagu hit mereka berjudul Tulus, Jujur dan Benci Bilang Cinta, sementara Repvblik pula dengan lagu Sandiwara Cinta serta Selimut Tetangga.
“Buat peminat kumpulan Radja dan Repvblik, pastinya tidak mahu melepaskan peluang ini.
“Dengan pasukan produksi yang berpengalaman menguruskan perjalanan konsert ini, pasti sesuatu yang hebat akan dipersembahkan. Memori pasti terpahat dalam jiwa semua yang hadir,” kata wakil penganjur, Aidiel Abdul Ghaffar.
Bagi peminat yang ingin menyaksikan buat pertama kali dua kumpulan popular itu di atas satu panggung, segera dapatkan tiket menerusi laman web ilassotickets.com. – KOSMO! ONLINE


PRU15: Kemenangan penting demi rakyat, pembinaan negara
Oleh NORLIDA AKMAR IDROS

24 Oktober 2022, 3:57 pm
KUALA NERANG – Barisan Nasional (BN) melihat kepentingan untuk memenangi Pilihan Raya Umum ke-15 (PRU15) ini adalah demi rakyat dan pembinaan negara.
Naib Presiden UMNO, Datuk Seri Mahdzir Khalid berkata, perkara itu sentiasa menjadi keutamaan kepada BN dan bukanlah percaturan politik semata-mata seperti yang berlaku antara Tun Dr. Mahathir Mohamad dan Datuk Seri Anwar Ibrahim.
“Dalam sebuah negara demokrasi yang ada pilihan raya ini, setiap mereka yang masuk bertanding itu mesti mempunyai impian untuk menang.
“Jadi akan ada macam-macam taktikal dan strategi akan dibuat. Kalau mereka boleh buat, mereka akan buatlah termasuk Tun Dr. Mahathir dan Datuk Seri Anwar,” katanya pada sidang akhbar selepas menyempurnakan program tanggungjawab sosial korporat (CSR) Pendidikan Yayasan Pelajaran Mara (YPM) di Naka dekat sini hari ini.
Kata beliau, ia termasuk ‘berkawan’ dengan sesiapa sahaja asalkan dapat memenuhi impian tersebut.
“Saya tidak fikir naratif politiknya berkaitan dengan rakyat. Ia masih berlegar dalam satu kelompok dan sistem sama.

“Datuk Seri Anwar dan Tun Mahathir ini, nama yang sudah berpuluh-puluh tahun. Gaduh pun sejak tahun 1998 sampai sekarang. Sekejap baik sekejap tidak baik, sekejap cium mulut, lepas itu tidak cium mulut,” ujarnya.
Justeru, Mahdzir meminta rakyat untuk menilai sendiri perkara tersebut dan memberi ruang kepada ahli politik lain untuk memimpin negara. – KOSMO! ONLINE


Pelbagai kaum sambut Deepavali
Oleh AIMUNI TUAN LAH

24 Oktober 2022, 3:24 pm
GUA MUSANG – Sambutan Hari Deepavali hari ini disambut sederhana tetapi meriah dalam suasana Keluarga Malaysia yang dihadiri masyarakat pelbagai kaum.
Selepas lebih dua tahun tidak dapat beraya bersama ahli keluarga dan jiran berikutan pandemik Covid-19, perayaan Deepavali kali ini cukup bermakna apabila mereka dapat berkumpul beramai-ramai.
Kemeriahan sambutan itu turut dikongsi oleh keluarga N. Munisamy, 44, bersama jiran tetangga berbilang bangsa yang tinggal di Projek Perumahan Rakyat (PPR) Gua Musang.
Munisamy berkata, perayaan pesta cahaya adalah peluang untuk berkumpul dengan jiran tetangga.
Katanya, pada hari pertama Deepavali, keluarganya mengundang jiran dan rakan untuk beraya di rumahnya.
“Kami gembira apabila dapat menyambut Hari Deepavali bersama keluarga Melayu, Cina dan India.

“Selain makan makanan tradisional India seperti tosai, maruku dan kari, kami juga akan menziarahi rumah jiran, saudara mara selepas dua tahun beraya di rumah selepas mengikut prosedur operasi standard akibat Covid-19,” katanya ketika ditemui pemberita hari ini.
Seorang jiran, Lee Man Theng, 41, kemeriahan sambutan kali ini dapat dirasai apabila dia dan suami berkunjung ke rumah jirannya yang berbangsa India.
“Ini kali pertama saya dijemput dan hadir ke rumah terbuka Deepavali selepas pandemik Covid-19.
“Kami merasakan ini semangat Keluarga Malaysia apabila pelbagai kaum hadir untuk bersama-sama memeriahkan Hari Deepavali,” katanya. – KOSMO! ONLINE


Al-Sultan Abdullah lawat Singapura empat hari
Oleh AMREE AHMAD

24 Oktober 2022, 4:14 pm
PUTRAJAYA- Yang di-Pertuan Agong, Al-Sultan Abdullah Ri-ayatuddin Al-Mustafa Billah Shah berkenaan mengadakan lawatan negara ke Singapura selama sempat hari bermula esok.
Menurut kenyataan Wisma Putra, kunjungan rasmi Seri Paduka Baginda itu turut disertai Raja Permaisuri Agong, Tunku Azizah Aminah Maimunah Iskandariah.
“Lawatan ke republik berkenaan atas undangan Presiden Singapura, Halimah Yacob.
“Lawatan itu turut diiringi Ketua Setiausaha Kementerian Luar, Datuk Seri Amran Mohamed Zin serta pegawai Istana Negara dan Jabatan Perdana Menteri,” katanya di sini tadi.
Kata Wisma Putra, antara program diatur ialah Majlis Sambutan Negara, Majlis Menghadap dan Majlis Santapan Negara yang akan dihoskan Halimah di pejabat dan kediaman rasminya di Istana Singapura.
“Perdana Menteri Singapura, Datuk Lee Hsien Loong turut akan menghadap Yang di-Pertuan Agong dan bakal menghoskan Majlis Makan Tengah Hari di republik itu.

“Seri Paduka Baginda berdua juga dijadualkan berangkat mengunjungi beberapa tempat bersejarah serta pelbagai fasiliti milik pemerintah Singapura,” katanya.
Pasangan diraja itu turut berkenaan menghadiri Majlis Santapan Malam bersama-sama warga Keluarga Malaysia di Singapura yang telah menetap di republik tersebut sejak sekian lama.
Sebelum ini, Seri Paduka Baginda sepatutnya melawat Singapura selama tiga hari bermula 19 September lalu namun dibatalkan susulan kemangkatan mendiang Ratu Elizabeth II.
Tahun lalu, Singapura menjadi sumber terbesar pelaburan langsung asing di Malaysia dengan nilai AS$38.6 bilion dan rakan dagangan kedua terbesar yang berjumlah AS$64.4 bilion. – KOSMO! ONLIN


10,506 pelajar B40 terima bantuan pendidikan YPM
Oleh NORLIDA AKMAR IDROS

24 Oktober 2022, 3:30 pm
KUALA NERANG – Seramai 10,506 pelajar daripada keluarga B40 di negeri ini menerima manfaat bantuan pendidikan di bawah program tanggungjawab sosial korporat (CSR) Yayasan Pelajaran Mara (YPM).
Menteri Pembangunan Luar Bandar, Datuk Seri Mahdzir Khalid berkata, bantuan itu melibatkan peruntukan lebih RM1.8 juta sepanjang tahun ini.
“Tahniah kepada YPM atas pelbagai inisiatif yang telah dilaksanakan dalam membantu golongan yang memerlukan ini.
“Usaha ini perlu dilaksanakan bagi memastikan anak-anak luar bandar terutama daripada golongan B40 tidak keciciran dalam pelajaran selain meringankan tanggungan ibu bapa,” katanya.
Beliau berkata demikian pada sidang akhbar selepas majlis pelancaran program CSR Pendidikan YPM Daerah Padang Terap di Pusat Komuniti Padang Kerasak, di sini hari ini.
Jelas Mahdzir, bantuan itu disalurkan menerusi pelbagai program pendidikan YPM yang dilaksanakan sepanjang tahun.

“Antaranya adalah Skim Bantuan Persekolahan, Dana Ehsan Pendidikan, Program Tuisyen Pintar, Program Kecemerlangan Modal Insan, Skim Anak Angkat dan Pembiayaan Pendidikan Tertiari,” ujarnya.
Kata beliau, program CSR YPM itu turut melibatkan Unimara dan Rural Capital Berhad (RCB) sebagai penyumbang di samping kerjasama Pejabat Pendidikan Daerah (PPD) Padang Terap. – KOSMO! ONLINE


Fakulti Kaki Lima untuk penggemar muzik
Oleh NUR AL-FAIRUZA SYARFA NOR SAIDI

24 Oktober 2022, 3:46 pm
PETALING JAYA – Sebuah program berjudul Fakulti Kaki Lima yang mengetengahkan hiburan dan ilmu muzik bakal disajikan terutamanya buat penggemar alunan melodi dalam saluran YouTube Funky Brigade Music bermula 25 Oktober nanti (esok)
Rancangan yang membincangkan asas teori muzik dalam konsep kapsul berdurasi 15 minit tersebut akan disiarkan sebanyak 52 kapsul.
Penerbit dan pengarah projek tersebut, Shamsul Cairel Abdul Karim berkata, program hasil  cetusan ideanya itu bebas untuk para penggemar muzik yang berminat untuk mengetahui tentang muzik dengan lebih lanjut.
“Projek ini merupakan ‘edutainment’ yang mana kami menggabungkan elemen pembelajaran dan hiburan dalam sebuah program khas buat pemuzik-pemuzik bebas serta orang ramai yang tidak mampu meneruskan pembelajaran teori muzik di kolej atau universiti dan terbuka kepada semua peminat muzik umumnya.
KUMPULAN Zip Zieller semasa rakaman untuk kapsul program Fakulti Kali Lima.
“Idea dan konsep yang saya hasilkan ini pada mulanya agak biasa tetapi selepas dibantu oleh MK Ridzuan dan Prof. Madya Khairil Anwar Dean yang bertungkus lumus menyiapkan modul pembelajaran, barulah saya mampu menghasilkan skrip program ini,” ujar Shamsul.
Sementara itu, pembelajaran program itu akan dipimpin oleh graduan muzik dari UiTM yang juga merupakan anggota kumpulan muzik Sekumpulan Orang Gila (S.O.G), MK Ridzuan serta modulnya diolah oleh Prof. Madya Khairil Anwar Dean dari Universiti Malaysia Kelantan.

Sebanyak 10 buah kumpulan pemuzik bebas turut serta dalam menghasilkan program berkenaan termasuklah, Late Night Frequency yang merupakan pemenang Anugerah Industri Muzik (AIM23) untuk kategori Lagu Pop Elektronik/ Dance Terbaik) dan Kazim Band iaitu juara Battle Of The Band Last Lap, Ipoh.
Kumpulan lain yang turut terlibat adalah Merchants Of Mercury, Zip Zieller, Frost Revenge, Syakir & The Rombongan, Armpunk Sindicate dan lain lagi.
MK RIDZUAN, anggota kumpulan SOG terlibat sebagai antara pengajar dalam Fakulti Kaki Lima.
Turut mendapat bantuan Dana Kandungan Digital Kementerian Komunikasi dan Multimedia, Fakulti Kaki Lima yang menjalani rakaman di studio FunkyBrigade Mediaworks Sdn. Bhd. di Desa Melawati, melibatkan semua kumpulan muzik membuat persembahan secara siaran langsung. Segala kerja teknikal dan pasca produksi dikendalikan oleh Resap Jilma Collective.
“Saya berbangga dengan team produksi dan semua band yang terlibat kerana kesungguhan mereka untuk menjayakan program ini.
“Brotherhood yang wujud antara perkumpulan anak-anak indie ini memang seronok dan barang ini sudah makin hilang dalam ‘mainstream’,” tambah Shamsul yang juga merupakan Pengarah Kreatif untuk Konsert UK’s Reunion dan program Salam Dari Maya yang kini dalam musim kedua.
Dalam perkembangan lain, Shamsul juga baharu selesai mengarahkan dua buah video muzik untuk kumpulan ARiA dan satu video muzik untuk Dr. Kronik Friends .- KOSMO! ONLINE


Sebak ‘RM10 juta’ penyanyi nasyid kumpulan Saujana, Idzu
Oleh KOSMO!

24 Oktober 2022, 4:24 pm
PETALING JAYA – Penyanyi nasyid kumpulan Saujana yang kini bergelar usahawan, Dr. Idzu Baharin sebak dan tidak menjangka apabila berjaya mencatat RM10 juta dalam masa sehari menerusi jualan program Alpha Celle, Life Anew.
Dr. Idzu, 41, atau nama sebenarnya Khairul Idzwan Baharin berkata, Alpha Cell, Life Anew adalah program kesihatan yang memberi manfaat kepada orang ramai bermula dari pemeriksaan, penjagaan, kawalan hingga rawatan.
“Sejujurnya, tak menjangka boleh dapat RM10 juta sehari. Acara yang dibuat pada 16 Oktober lalu itu hanya pra pelancaran. Itu pun tiket habis terjual dan disebabkan permintaan ramai saya terpaksa buat di tempat yang lebih besar.
“Ketika pelancaran itu, tidak menjangka juga lebih 100 pengunjung yang mendaftar untuk mengikuti program Alpha Cell, Life Anew. Ia membuatkan saya sebak dan betul-betul tak menjangka.
“Ia memang sambutan luar biasa. Pada mulanya memang nak buat pengenalan saja. Tapi apabila ada yang mendaftar, maksudnya masih ramai yang mementingkan kesihatan sebelum sakit. Mereka ada kesedaran awal. Ia membuatkan saya gembira sebab ramai nak bertindak awal sebelum sakit,” katanya.
Menurutnya, program yang diwujudkan itu memberi nasihat merangkumi semua aspek kesihatan sebagai satu ikhtiar.

“Minta maaf cakap, dalam negara kita ramai yang bila dah sakit baru nak dapatkan rawatan. Buat pemeriksaan sangat jarang. Jadi, menerusi program ini kita sediakan semua.
“Jangan menyerah kalah, sebab kita ada teknologi untuk mencegah sebelum terjadi. Pakej ditawarkan juga murah dan dapat banyak manfaat. Kita menyediakan pusat kesihatan dan pakar untuk menjalankan program ini,” katanya.
Dalam masa sama, Idzu bakal membuat pelancaran secara rasmi dan besar-besaran program kesihatan itu dalam waktu terdekat selain menyasarkan 2,000 pendaftaran tahun depan.
“Bila dah ada sambutan luar biasa, saya lebih bersemangat nak melancarkan secara besar-besaran. Insya-Allah, dalam masa terdekat.Dengan tawaran, manfaat dan lebih lagi. Kita juga merancang untuk mengadakan siri jelajah di seluruh negeri. Kalau boleh nak lebih ramai terbabit dalam program ini untuk sama-sama menjaga kesihatan.
“Kalau nak tahu, selepas pandemik Covid-19 ramai jatuh sakit. Sebab ketika itu duduk rumah saja, makan, dan tidak aktif. Jadi, itu semua beri memberikan kesan pada kesihatan. Mungkin sekarang tak rasa, akan datang tak tahu macam mana. Ketika itu mungkin sudah terlambat.
“Kita menyasarkan untuk membantu 2000 orang dengan mendaftar program ini pada 2023, sekali gus menjadikan rakyat Malaysia bebas penyakit, hidup lebih sihat dan lebih lama,” katanya.
Dr. Idzu adalah pemilik syarikat Cell Tissue Sdn. Bhd yang adalah Syarikat Kejuruteraan Tisu pertama di Malaysia dan sudah tercatat dalam Malaysia Book of Record yang menghasilkan produk berasaskan sel dan tisu manusia. – KOSMO! ONLINE


Salman Rushdie hilang keupayaan sebelah mata dan tangan selepas serangan
Oleh KOSMO!

24 Oktober 2022, 1:11 pm
BANDAR RAYA NEW YORK – Pengarang Britain, Salman Rushdie kehilangan penglihatan sebelah mata dan keupayaan menggunakan sebelah tangannya ketika pulih daripada serangan seorang lelaki dalam satu acara sastera pada Ogos lalu di barat New York, Amerika Syarikat (AS), lapor laman berita Huffpost semalam.
Ejennya, Andrew Wylie memberitahu akhbar bahasa Sepanyol, El Pais dalam satu artikel yang diterbitkan pada Sabtu lalu bahawa Rushdie mengalami tiga luka serius di lehernya dan 15 luka berasingan di dada dan tubuh ketika serangan itu.
Rushdie, 75, bersembunyi selama bertahun-tahun selepas pemimpin besar revolusi Iran, Ayatollah Ruhollah Khomeini mengeluarkan arahan pada 1989 yang menyeru kematiannya selepas menerbitkan novel ‘The Satanic Verses’ yang dianggap oleh sesetengah umat Islam sebagai menghina. Rushdie telah mengembara dengan bebas sepanjang dua dekad yang lalu.
Hadi Matar, 24, dari Fairview, New Jersey telah dipenjarakan selepas mengaku tidak bersalah atas cubaan membunuh dan menyerang Rushdie pada 12 Ogos lalu ketika beliau diperkenalkan di Institusi Chautauqua yang terkenal dengan siri kuliah musim panas.
Selepas serangan itu, Rushdie dirawat di sebuah hospital di Pennsylvania di mana dia perlu menggunakan mesin ventilator untuk pulih dengan Wylie mendakwa ia sebagai ‘serangan kejam’ yang memotong saraf pada sebelah tangannya.
Wylie memberitahu bahawa dia tidak dapat menyatakan sama ada Rushdie kekal di hospital dan tidak mahu membincangkan keberadaannya.

“Dia akan hidup… Itu perkara penting,” katanya.
Berdasarkan apa yang Rushdie dan ejennya fikirkan, serangan itu adalah ‘bahaya utama daripada orang asing yang datang entah dari mana dan menyerang’, kata Wylie kepada El Pais.
Dalam temu bual di penjara dengan akhbar The New York Post, Matar berkata dia tidak menyukai Rushdie dan memuji Khomeini. Iran telah menafikan penglibatan dalam serangan itu. – Agensi


Cabut lari tinggal lebih 1 tan minyak masak dalam kereta
Oleh ROSLIZA MOHAMED

24 Oktober 2022, 2:53 pm
TUMPAT – Seorang penyeludup cabut lari meningggalkan kereta dipandunya yang sarat dengan muatan minyak masak peket seberat 1,020 kilogram selepas dikejar kenderaan anggota penguat kuasa di Jalan Hulu Stesen Kereta Api Wakaf Bharu di sini semalam.
Kereta jenis Proton Wira Aeroback itu ditahan kira-kira pukul 5 petang semasa anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) dan Unit Peronda Ibu Pejabat Polis Daerah (IPD) Tumpat menjalankan rondaan.
Pengarah KPDNHEP Kelantan, Azman Ismail berkata, sebaik sahaja menerima maklumat, anggota penguat kuasa bertindak mengekori pergerakan kereta yang dipandu suspek selepas ia dalam keadaan mencurigakan.
Menurutnya, kereta tersebut dipandu suspek dari arah Pasir Pekan menghala ke Wakaf Bharu di sini
“Menyedari kereta yang dipandunya diekori kenderaan penguat kuasa, suspek terus memecut laju menghala ke Jalan Hulu Stesen Kereta Api Wakaf Bharu.
“Suspek bagaimanapun meninggalkan kereta tersebut sebelum melarikan diri ke kawasan semak,” katanya dalam satu kenyataan di sini hari ini.

Menurut Azman, pemeriksaan lanjut di dalam kereta itu telah menemui 60 kotak mengandungi 1,020 kilogram minyak masak peket.
Katanya, siasatan mendapati, kesemua minyak masak itu dipercayai akan diseludup ke negara jiran.
Tambahnya, kes disiasat mengikut Seksyen 21 Akta Kawalan Bekalan 1961. – KOSMO! ONLINE


Suami isteri warga Thailand dicekup cuba seludup tepung, minyak masak
Oleh ROSMIZAN RESDI

24 Oktober 2022, 1:10 pm
TANAH MERAH – Cubaan sepasang suami dan isteri warga Thailand untuk menyeludup 530 kilogram (kg) tepung gandum dan 102 kg minyak masak peket bernilai lebih RM1,500 gagal semasa mereka melalui Kompleks Imigresen Kuarantin dan Keselamatan (ICQS) Bukit Bunga di sini semalam.
Pasangan yang berusia dalam lingkungan 30-an itu ditahan kira-kira pukul 1.30 tengah hari ketika mereka menaiki sebuah trak pikap dan melalui ICQS untuk pulang ke negara mereka.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Azman Ismail berkata, anggota penguat kuasa KPDNHEP dan Batalion 7 Pasukan Gerakan Am (PGA) menjalankan Op Bersepadu di pintu masuk Malaysia-Thailand.
Menurutnya, semasa melakukan pemeriksaan di ICQS Bukit Bunga, anggota bertugas mengesan sebuah trak pikap milik warga Thailand yang dipandu dalam keadaan mencurigakan.
“Pihaknya menjalankan pemeriksaan di bahagian belakang kenderaan tersebut sebelum menemui tepung gandum seberat 530 kg yang dianggarkan bernilai RM1,272.
“Selain itu, anggota penguat kuasa turut menjumpai 102 kg minyak masak peket yang bernilai RM255,” katanya dalam satu kenyataan di sini hari ini.

Menurut Azman, suspek lelaki direman selama empat hari di Balai Polis Tanah Merah di sini manakala isterinya,Balai Polis Batang Merbau untuk siasatan lanjut.
Katanya, KPDNHEP Kelantan memberikan amaran keras kepada individu yang menjalankan kegiatan penyeludupan dan tindakan tegas akan diambil.
Tambahnya, kes disiasat mengikut Seksyen 21 Akta Kawalan Bekalan 1961 dan dibaca bersama Peraturan 3(1) Peraturan-Peraturan Kawalan Bekalan 1974. – KOSMO! ONLINE


Pilihan Damok ke Moto3 tepat – Kasma
Oleh MUHAMMAD RIDUAN MOHD HANAFIAH

24 Oktober 2022, 1:02 pm
SEPANG – Bekas pelumba Moto2 negara, Kasma Daniel Kasmayudin mengakui tidak mudah beraksi di pentas Kejuaraan Motosikal Dunia (MotoGP) tetapi yakin Syarifuddin Azman mampu melakukan terbaik selepas aksi cemerlangnya dalam Kejuaraan Dunia JuniorGP.
Syarifuddin yang mesra disapa Damok bakal menyertai saingan Moto3 bersama pasukan MTHelmets-MSi dari Sepanyol pada musim depan.
Kasma yang pernah beraksi dalam kelas Moto2 pada 2020 berpendapat, Syarifuddin harus mempersiapkan diri dari segi fizikal dan mental kerana persaingan di pentas berprestij itu amat mencabar.
“Untuk Damok, Kejuaraan Dunia ini adalah pentas yang amat tinggi dan tak sama seperti perlumbaan biasa. Saya harap Damok akan lebih tabah, kental dan kuat fizikal serta mental.
“Kejuaraan Dunia ini adalah persaingan antara pelumba terbaik di dalam dunia. Jadi Damok adalah pelumba terbaik dalam Malaysia, tahniah untuknya. Perlumbaan Moto3 ini agak ‘keras’ dan begitu mencabar,” kata Kasma yang mempunyai julukan nama Dragon Boy.
KASMA meluahkan keyakinan Damok mampu menimba pengalaman berharga bersaing dalam saingan Moto3 musim depan. – SHIDDIEQIIN ZON
Bagi saingan JuniorGP musim ini, Damok sudah mengumpul 110 mata untuk berada di tangga keempat keseluruhan selain menyertai empat perlumbaan Kejuaraan Dunia atas tiket wildcard termasuk Grand Prix (GP) Malaysia di Litar Antarabangsa Sepang semalam.

“Apa yang kita dapat lihat ketika di CEV (sekarang JuniorGP), memang dia agak bagus dan berada dalam kelompok 10, lima terbaik dan juga podium.
“Bagi saya, dia layak ke Kejuaraan Dunia pun bukan secara mendadak. Dia ke sana secara peringkat dan mengikuti program yang agak baik.
“Dia seorang anak didik Zulfahmi Khairuddin dan apa yang dia ikut itu betul. Bagi saya, dia berada di landasan yang betul dan memang layak untuk dia berada di pentas dunia,” kata Kasma. – KOSMO! ONLINE


Lima produk ubat sirap tidak berdaftar di Malaysia
Oleh KAMARIAH KHALIDI

24 Oktober 2022, 2:28 pm
PUTRAJAYA – Lima produk ubat sirap yang dilapor menyebabkan kematian hampir 100 kanak-kanak di Indonesia dilaporkan tidak berdaftar di negara ini.
Produk itu adalah Termorex Sirup, Flurin DMP Sirup, Unibebi Cough Sirup, Unibebi Demam Sirup dan Unibebi Demam Drops.
Pengarah Kanan Perkhidmatan Farmasi Kementerian Kesihatan (KKM), Norhaliza A Halim berkata, semakan ke atas pangkalan data produk berdaftar Bahagian Regulatori Farmasi Negara (NPRA) KKM mendapati bahawa kelima-lima produk tersebut tidak berdaftar di Malaysia.
“KKM mengambil maklum artikel di dalam laman sesawang sebuah portal berita bertajuk ‘Indonesia bans medicinal syrups after 99 child deaths’ yang diterbitkan pada 20 Oktober.
“Semakan lanjut ke atas laman sesawang Badan Pengawas Obat dan Makanan-Republik Indonesia, www.pom.go.id mendapati artikel tersebut merujuk kepada lima produk sirap yang dikesan mengandungi ethylene gycol melebihi had yang dibenarkan,” katanya dalam kenyataan hari ini.
Justeru katanya, NPRA akan menjalankan pemantauan secara berterusan bagi memastikan kualiti, keselamatan dan keberkesanan ubat-ubatan terjamin.

Tambahnya, KKM juga akan memaklumkan perkembangan kepada orang ramai dari semasa ke semasa. – KOSMO! ONLINE


Pemandu maut, lori sawit terbabas ketika turun bukit
Oleh AIMUNI TUAN LAH

24 Oktober 2022, 1:31 pm
GUA MUSANG – Seorang pemandu lori yang membawa muatan sawit maut selepas kenderaan yang dipandunya hilang kawalan dan terbabas di Kilometer 56, Jalan Gua Musang-Lojing di sini semalam.
Nahas kira-kira pukul 9.15 malam itu, mengorbankan Badrul Hisham Kamaruddin, 24, yang meninggal dunia di lokasi kejadian akibat cedera parah pada kepala.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa memandu lori jenis Hino sedang dalam perjalanan dari arah Lojing menghala ke Gua Musang.
Katanya, semasa tiba di lokasi kejadian, lori tersebut dipercayai hilang kawalan semasa menuruni kawasan bukit.
“Mangsa yang berasal dari Kampung Pek Timur, Machang itu dipercayai cuba menyelamatkan diri dengan melompat keluar dari lori yang dipandunya.
“Insiden itu menyebabkan kepala mangsa terhentak pada permukaan jalan. Lori dipandu mangsa pula terbabas ke dalam longkang di sebelah kiri jalan,” katanya dalam satu kenyataan di sini hari ini.

Choon Foo berkata, mayatnya dihantar ke Hospital Gua Musang untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. KOSMO! ONLINE